5 Undang-Undang Aneh Berkaitan Perceraian Perkahwinan Di Dunia

Tiada siapa yang suka berlakunya perceraian sesuatu perkahwinan, namun seandainya itu adalah jalan terakhir yang boleh membantu kepada penemuan jalan keluar cerai adalah sesuatu yang tidak dapat dielakkan.

Proses perceraian merupakan satu peringkat yang mampu membuatkan sesiapa saja yang mengharunginya rasa kurang selesa, tetapi apa yang pasangan serta keluarga lalui selepas perceraian itu selesai sebenarnya jauh lebih menyeksakan.

Oleh sebab itulah agak pelik lima negara di seluruh dunia masih lagi mengamalkan undang-undang perceraian yang sebenarnya jauh lebih menyulitkan situasi dan pasti akan kedengaran ganjil pada pandangan anda.

Di Jepun, seandainya sesuatu pasangan itu bakal bercerai - akan berlaku satu perlumbaan antara kedua-dua lelaki dan wanita itu untuk mendapatkan hak penjagaan.

Ini kerana Jepun tidak mengiktiraf perkongsian hak penjagaan sesama pasangan yang sudah bercerai, secara rasmi walaupun kedua-duanya bercerai secara baik.

Apa yang sudah kerapkali berlaku di kalangan pasangan Jepun, ibu atau bapa yang berjaya memenangi kes tuntutan hak penjagaan anak-anak mereka akan terus menghilangkan diri mereka daripada bekas pasangan.

Situasi ini menyumbang kepada wujudnya fenomena penculikan anak sendiri khasnya melibatkan individu yang berkahwin dengan warga luar negara, disebabkan oleh ketiadaan sistem yang mengiktiraf kedudukan kedua-dua ibu atau bapa anak-anak yang tidak diberikan hak penjagaan.

Pasangan yang kalah tuntutan tidak lagi mempunyai hak untuk menemui anak-anak kandung mereka serta tidak lagi boleh mencabar keputusan itu di mahkamah, sekiranya pasangan yang menang mengaktifkan hak untuk menghalang si ibu atau bapa menemui anak-anak.

Satu dekad dahulu, Malta merupakan antara 3 buah negara yang mengharamkan terus perceraian bagi pasangan berkahwin, selain Vatican City dan Filipina. Untuk Filipina, kita akan bincangkannya sebentar lagi.

Ekoran daripada banyak masalah yang dihadapi oleh masyarakat Malta berikutan larangan perceraian yang ada, satu referendum tahun 2011 dijalankan oleh kerajaan mereka bagi memutuskan perlukah perceraian dibenarkan.

Hasilnya, 53.16% undian bersetuju perceraian patut dibenarkan mewakili 122,547 individu sementara 46.84% lagi merasakan tiada keperluan perceraian diterima - walaupun pihak gereja Katolik berusaha keras berkempen agar orang ramai menolak referendum itu.

Ini membolehkan undang-undang perceraian diperkenalkan di Malta, namun kekangannya tetap ada. Berdasarkan undang-undang baru itu, semua pasangan di Malta yang ingin bercerai diwajibkan berpisah duduk berasingan sekurang-kurangnya untuk tempoh minima 4 tahun.

Diperkenalkan dalam bentuk cadangan semasa kempen referendum itu dijalankan, banyak pihak menyambut baik cadangan tersebut yang akhirnya dijadikan undang-undang - kerana merasakan tempoh 4 tahun itu memadai untuk pasangan benar-benar faham apa yang bakal mereka lakukan.

Namun rungutan orang ramai yang ingin mempercepatkan proses perceraian mula kedengaran pula selepas itu menyebabkan tempoh menunggu itu sedang dibincangkan semula, kali terakhir perbincangan parlimen dilakukan pada bulan Disember 2020.

Kita di Malaysia wajib menyertai kursus perkahwinan sebelum dibenarkan berkahwin, tetapi bagi 17 negeri di Amerika Syarikat - pasangan yang bercerai perlu menghadiri kursus perceraian yang akan dianjurkan sebelum mereka dibenarkan bercerai, yang bersifat mandatori bergantung kepada status pasangan.

Kursus pula tidaklah dianjurkan secara percuma, sebaliknya pasangan yang ingin bercerai perlulah mengeluarkan belanja sendiri di antara $40 ke $125 setiap seorang untuk menyertai kuliah tentang topik permulaan hidup baru mereka selepas perceraian.

Majoriti topik yang dibentangkan dalam kursus itu sangat berkait dengan hak penjagaan anak serta segala perihal yang berkait dengan kesan psikologi perceraian, ke atas pasangan dan anak-anak mereka.

Seseorang yang memohon perceraian haruslah menghadiri kursus dalam tempoh 60 hari selepas petisyen dibuat dan pasangan yang ingin diceraikan turut sama akan menerima arahan mahkamah, agar meluangkan masa menyertai kursus.

Kesemua peserta akan dibekalkan dengan sijil digital bukti tamat kursus. Terpulang kepada mereka sama ada mahu mencetaknya atau tidak sebagai hiasan yang akan digantung di dinding.

Ada dua masalah unik yang kerap berlaku di Arab Saudi berkaitan perceraian. Yang pertama, adalah masalah perceraian yang hanya berlaku dalam pengetahuan sebelah suami saja tanpa isteri tahu mereka sebenarnya telah pun diceraikan.

Situasi ini menjadi terlalu parah sehinggakan kerajaan Arab Saudi terpaksa memperkenalkan sistem notifikasi yang akan menghantar pesanan ringkas kepada wanita yang telah diceraikan di luar pengetahuan mereka - tanpa sedar mereka telah bergelar janda.

Yang kedua pula adalah disebabkan kemasukan pendatang asing ke negara itu, yang mengakibatkan ramai lelaki Arab Saudi terpikat. Dianggarkan seramai 500,000 orang wanita pendatang asing dari empat negara iaitu Pakistan, Chad, Bangladesh dan Myanmar menetap di negara itu mencari pekerjaan.

Disebabkan oleh banyak kes wanita-wanita dari empat negara tersebut mengambil peluang menggunakan perkahwinan sebagai cara mudah mendapatkan kewarganegaraan, kerajaan Arab Saudi memperkenalkan larangan kepada individu lelaki Arab Saudi daripada mengahwini mana-mana wanita asing dari empat negara tersebut.

Adakah kedua-dua masalah yang kami nyatakan berkait antara satu sama lain? Kami tidak tahu.

Untuk sebuah negara yang agak liberal daripada segi seksualiti dan jantina, adalah amat mengejutkan Filipina bertindak terlalu ketat dalam urusan perceraian - mengharamkan terus pilihan itu secara rasmi.

Hanya komuniti Muslim di Filipina, dibenarkan untuk memilih perceraian sebaliknya bagi penganut-penganut agama lain - mereka tidak ada pilihan lain, selain daripada meneruskan perkahwinan yang bermasalah atau menunggu saat memejamkan mata selamanya.

Disebabkan oleh masalah ini, banyak pasangan di Filipina hidup dalam suasana menderita, tidak lagi merasai rasa nikmat perkahwinan.

Negara ini membenarkan pasangan berpisah, hidup berasingan dan berjauhan namun atas kertas - rekod perkahwinan mereka tetap kekal mengakibatkan ramai individu di Filipina tidak dibenarkan berkahwin baru walaupun sudah lama berpisah.

Hanya alasan sangat kukuh seperti isu pasangan mempunyai penyakit jangkitan seksual, berlakunya poligami atau tersalah identiti membolehkan urusan perceraian diproses pihak mahkamah.

Kekangan ini masih dalam proses perbincangan selepas kerajaan Filipina berjaya membentangkan usul bagi meminda kembali larangan ini pada bulan Februari tahun 2020 di peringkat parlimen.

Pindaan ini diharapkan dapat membantu majoriti wanita yang terperangkap dalam perkahwinan tanpa cinta.


Thomas Stevens, Lelaki Pertama Yang Mengelilingi Dunia Dengan Mengayuh Berbasikal

Thomas Stevens, juga dikenal sebagai Tom dilahirkan di Castle Street, Berkhamsted. Beliau adalah manusia pertama yang mengelilingi dunia dengan basikal. Menariknya, Thomas Stevens tidak menunggang basikal biasa yang kita lihat pada hari ini tetapi menunggang basikal beroda besar, juga dikenali sebagai "penny-farthing" dari April 1884 hingga Disember 1886.

Setelah menamatkan pendidikannya di Bourne Charity School, Thomas Stevens mendapat pekerjaan pertamanya di kedai runcit. Pada tahun 1871, beliau telah menyimpan wang yang cukup banyak untuk berhijrah ke Denver, Amerika Syarikat secara bersendirian dengan menaiki kapal.

Dua tahun kemudian, ibu bapa dan abangnya mengikut jejak langkahnya berpindah. Tetapi Thomas Stevens tidak tinggal lama bersama keluarganya dan selepas itu, berpindah pula ke San Francisco di mana beliau belajar menunggang basikal "penny-farthing", salah satu jenis basikal generasi terawal.

Thomas Stevens mendapat pekerjaan di kilang kereta api Wyoming di mana beliau tinggal selama 2 tahun sebelum dihalau keluar kota kerana mengimport pekerja dari Britain dan mengambil sebahagian dari gaji mereka atas "pertolongan" yang lakukannya untuk mereka.

Kemudian, beliau mula bekerja di lombong Colorado. Disinilah beliau mendapat idea untuk menunggang basikal ke seluruh Amerika. Segala-galanya bermula pada tahun 1884 setelah Thomas Stevens membeli sebuah basikal "Columbia Standard" hitam yang dibuat oleh Pope Manufacturing Company of Chicago.e

Beliau mengemas begnya dengan hanya membawa barang-barang seringan mungkin - hanya beberapa helai stokin, t-shirt, baju hujan yang juga digunakan sebagai khemah dan alas tidur dan revolver kecil bersaiz poket.

Thomas Stevens memulakan perjalanan mengelilingi Amerika Syarikat dengan basikalnya pada 22 April 1884. Ketika itulah beliau memutuskan untuk menunggang basikal dari pantai barat AS ke pantai timur merangkumi jarak keseluruhan 5,953 kilometer dan mengambil masa 103 hari untuk tiba di Boston.

Di setiap perhentian, beliau disambut oleh ahli kelab basikal tempatan. Akhirnya, pada 4 Ogos 1884, beliau sampai di Boston dan pantai timur Amerika Syarikat. Dengan pencapaian itu, secara rasminya beliau menjadi individu pertama telah melakukan perjalanan menaiki basikal merentasi AS.

Namun, setelah itu beliau seolah-olah tidak dapat berhenti di situ, ketagih untuk pergi lebih jauh. Dalam kayuhan perjalannya di Amerika Syarikat, Thomas Stevens berulang kali menulis artikel untuk majalah di mana beliau berkongsikan mengenai pengembaraannya.

Tulisannya ini telah menarik perhatian pengeluar basikal Albert Pope yang bersetuju untuk membiayai perjalanan ke seluruh dunia untuknya. Ini merupakan satu tawaran yang tentu saja tidak dapat ditolak olehnya. Daripada hanya merentasi negeri-negeri di Amerika Syarikat, beliau kemudian memulakan perjalanan merentasi negara-negara seluruh dunia.

Pada 9 April 1885, Thomas Stevens meninggalkan Amerika Syarikat dengan basikalnya dan melakukan perjalanan dengan kapal dari New York ke Liverpool dan tiba disana pada 19 April 1885. Beberapa hari kemudian beliau meninggalkan bandar Liverpool dengan basikalnya dan memulakan perjalanan melalui Eropah.

Dari Perancis, beliau berbasikal ke Jerman, Austria dan Hungary. Di Hungary, beliau disertai oleh penunggang basikal lain yang tidak dapat berbahasa Inggeris dan hanya menemaninya sebentar. Dari Hungary, beliau terus berbasikal melalui Slavonia, Serbia, Bulgaria, Rumelia dan akhirnya tiba di Constantinople (Istanbul), Turki destinasi terakhir perjalanan Eropahnya.

Di Constantinople, beliau berehat sebentar dan disinilah beliau mendapat pengalaman buruk apabila diserang. Tetapi beliau tidak membiarkan hal itu melemahkan semangatnya dann meneruskan perjalanan ke Tehran, Afghanistan dan India.

Rancangan awal beliau adalah untuk mengelilingi Siberia tetapi permohonannya untuk memasuki Siberia ditolak dan pada 10 Mac 1886 beliau pergi ke Afghanistan di mana permohonannya sekali lagi ditolak. Tidak dapat menuju ke arah itu, beliau kembali ke Constantinople dan menaiki kapal wap ke India.

Dari Calcutta, Tom sekali lagi menaiki kapal yang membawanya ke Hong Kong. Di sini beliau memulakan perjalanannya ke China. Kemudian beliau menaiki kapal lain ke Jepun. Jepun merupakan  pengakhiran kepada perjalannya dengan menunggang  basikal mengelilingi seluruh dunia.

Pengembaraannya secara rasminya berakhir pada 17 Disember 1886 di Yokohama. Secara keseluruhan, Thomas Stevens menempuh jarak kira-kira 22,000 kilometer dengan basikalnya. Setelah kembali ke San Francisco dengan kapal, beliau disambut  oleh penduduk tempatan dan kemudian telah menulis buku setebal 1000 halaman yang menceritakan pengembaraannya sepanjang perjalanan.


Bagaimana "Raja Telefon Pintar" HTC Boleh Tersungkur

Kadang-kala syarikat-syarikat ternama hilang begitu sahaja tanpa kita langsung menyedarinya, dan salah satu daripadanya adalah gergasi teknologi Taiwan iaitu HTC (High Tech Computer Corporation).

Syarikat ini telah meninggalkan kesan yang sangat besar kepada dunia teknologi sebelum pudar dan hilang. Malah, anda sendiri mungkin pernah memiliki produk HTC seperti model One, Dream dan EVO 4G.

HTC adalah pelopor kepada banyak teknologi telefon pintar yang kita gunakan pada hari ini, yang mana sentiasa memperkenalkan idea-idea baru yang bernas.

Dan walaupun masih kekal sebagai sebuah syarikat, HTC tidak lagi memberikan pengaruh dalam dunia teknologi seperti dahulu.

Kita kini berada di zaman di mana telefon pintar mengikut trend, namun kebanyakan dari trend-trend satu ketika dahulu adalah dipelopori oleh HTC.

HTC membawakan dunia telefon pintar berbadan logam pertama iaitu HTC One di mana pada ketika itu iPhone masih menggunakan kaca.

HTC bekerjasama dengan Beats Audio untuk memperkenalkan dua pembesar suara menghadap ke hadapan untuk para pengguna pada tahun 2013 dan salah satu telefon pintar pertama yang menampilkan headphone jack 3.55mm dengan HTC Hero.

Dua kamera dengan mod potrait menjadi kegilaan pada hari ini, namun ia telah lama ada pada HTC One pada tahun 2014. Ia mungkin tidak sehebat kamera kini namun HTC jauh melangkau masa.

Jadi, jika Apple dan Samsung bukannya gergasi teknologi yang memperkenalkan ciri-ciri inovatif yang terbukti sangat penting pada hari ini, mengapa HTC tidak menjadi raja telefon pintar dunia?

Kisah HTC membuktikan satu perkara, iaitu idea hebat adalah sia-sia jika tidak digunakan dengan betul. Ini kerana teknologi adalah satu permainan pemasaran.

Sebagai contoh, mereka mempunyai slogan yang agak tidak menarik iaitu "Quietly Brilliant", di mana ia tidak menyampaikan rasa cita-cita atau inovasi yang memberikan menyamai produk mereka yang menarik.

Malah, sesetengah daripada kita mungkin mengingati kempen iklan pelik HTC satu ketika dahulu.

Iklan HTC Cellami cuba untuk menghentam Samsung dan Apple, di mana HTC memaparkan ubat mereka iaitu "Cellami", sebagai penawar kepada penderitaan masalah pilihan lama yang sama untuk telefon pintar.

Juga terdapat iklan HTC M9 menampilkan Robert Downey Jr. dalam siri lukisan teruk yang mana langsung tidak ada kaitan dengan telefon.

Di puncak kehebatan HTC, syarikat ini mengeluarkan lebih daripada 100 telefon pada tahun 2009. Pada mulanya perkara ini dilihatkan seperti satu kemajuan yang baik dalam mempelopori setiap pasaran telefon yang ada.

Namun, ia juga menjadikan mustahil untuk pengguna mengetahui yang mana satu telefon premium, pertengahan dan bajet.

Berbeza bagi pesaing seperti Apple, syarikat ini hanya melancarkan satu peranti telefon pintar setiap tahun iaitu iPhone dan memudahkan bagi pengguna yang mencari peranti premium, tanpa perlu bimbang tentang spesifikasinya.

Malah, nama-nama model telefon HTC yang agak pelik seperti Salsa, Pyramid, Sensation dan ChaCHa (tiada kena-mengena dengan Chacha Maembong) juga menyumbang kepada semua "kehambaran" ini.

Sebaliknya, Samsung bijak dalam membezakan julat produknya menggunakan huruf, di mana siri Galaxy "S" adalah telefon premium, "A" adalah telefon pertengahan dan sebagainya.

Hal ini menjadikan Samsung satu pilihan mudah bagi mereka yang tidak begitu memahami spefikasi telefon untuk mencari peranti yang sesuai dengan mereka.

Ini membuktikan bahawa penamaan memberikan impak yang sangat kuat dan membantu dalam kejayaan sesuatu produk.

Walaupun penjual adalah cara yang paling berkesan bagi pembuat telefon untuk menjual produk mereka, namun penjual juga perlu cenderung untuk mendapatkan keuntungan mereka sendiri.

Dengan ini, penjual tidak mahu menjual apa yang tidak laku. Malangnya bagi HTC, ini bermakna sesetengah penjual tidak mahu menjadi pengedar telefon mereka.

Walaupun menerima pujian melambung dari para pengkritik, HTC U11 hanya tersedia melalu syarikat telekomunikasi Sprint, atau boleh dibeli secara ala-carte melalui Amazon atau HTC.

Selain itu, strategi penjualan HTC pada tahun-tahun terakhir bagi mengedarkan telefon mereka secara eksklusif kepada pengedar tertentu juga tidak produktif, dan tidak ada kredibiliti untuk menarik orang ramai ke pengedar berbeza.

Selepas menunjukkan prestasi bagus selama sedekad, saham HTC menjunam lebih daripada 75% hanya dalam tempoh 5 tahun yang mana menunjukkan bahawa ia bakal berakhir.

Pada tahun 2017, Google "membeli" kakitangan HTC, terdiri daripada lebih dari 2,000 jurutera iaitu 20% daripada pasukan jurutera HTC. Malah, Google juga menerima lesen bukan eksklusif untuk harta intelek HTC.

HTC mungkin lemah dalam pemasaran, namun Google tahu kekuatan syarikat ini iaitu inovasi. Kakitangan Google baharu dari HTC ini diberikan tugas dalam membina telefon pintar Google Pixel.

Kejayaan besar yang dicapai Google Pixel hanya dalam tempoh tiga tahun menunjukkan bahawa betapa jauh dan dominannya boleh dicapai HTC jika mereka mempunyai pasukan pemasaran yang lebih baik.

Mungkin HTC telah tersungkur sebagai pengeluar telefon, namun masa depan syarikat ini masih belum berakhir. Pengeluar Taiwan ini telah bertukar arah tujuan mereka kepada Realiti Maya atau Virtual Reality (VR).

Dan sama seperti mereka menerajui dunia telefon pintar satu ketika dahulu, HTC melakukan perkara yang sama dengan VR.

Produk mereka iaitu HTC Vive, dianggap sebagai peranti yang dipercayai bagi pengalaman VR premium pada hari ini.

Sebagai perintis di wilayah yang baharu, Vive telah memberikan keuntungan besar  dan menguasai pasaran VR dengan lebih dari 35.7% pada tahun 2018.


Ke Manakah Hilangnya Tom Myspace?

Tak dapat disangkal bahawa generasi masa kini mungkin lebih mengenali rangkaian media sosial seperti Facebook, Instagram dan juga TikTok.

Namun, sebelum wujudnya laman-laman ini, Myspace merupakan antara salah satu laman web yang menjadi penanda aras bagi rangkaian sosial pada tahun 2000-an.

Ketika di kemuncak kegemilangannya, Myspace mempunyai lebih 200 juta pengguna dan bernilai sekitar RM65 bilion.

Walaupun Myspace tidak lagi berlegar-legar di minda ramai orang, namun sesiapa sahaja yang pernah menggunakan laman web ini pastinya mengingati nama Tom.

Tom adalah rakan kepada semua pengguna Myspace dan gambarnya tersenyum berpakaian t-shirt putih menjadi antara salah satu imej yang paling dikenali di Internet.

Namun siapa sebenarnya Tom dan apa yang dilakukannya ketika ini setelah Myspace tidak lagi digunakan seperti dahulu?

Nama penuh Tom Myspace adalah Tom Anderson, dan dia merupakan pengasas bersama laman sosial ini pada tahun 2003. Ketika itu, Tom berusia 33 tahun.

Tom memaparkan potensinya dalam bidang komputer dan kejuruteraan pada usia yang muda.

Ketika berusia 13 tahun, dia menggodam sistem komputer milik Bank Chase Manhattan di New York.

Akibatnya, FBI menyerbu rumah Tom dan merampas segala peralatannya, namun dia tidak ditangkap kerana bawah umur.

Setelah menamatkan sekolah menengah, Tom mempelajari bahasa Inggeris dan Retorik di Universiti California, Berkeley dan juga Pengajian Filem di Universiti California, Los Angeles.

Tom mula berkecimpung dalam industri teknologi pada tahun 2000 apabila dia menjadi penguji produk di syarikat penyimpanan digital bernama XDrive.

Di situ, Tom bertemu dengan Chris DeWolfe, yang mana mereka bersama-sama mencipta Myspace.

XDrive tidak lagi wujud menjelang awal tahun 2000-an, dan Tom bersama Chris kemudiannya melancarkan Myspace pada tahun 2003.

Myspace sebenarnya diinspirasikan oleh Friendster, namun mereka berdua berfikiran lebih jauh dengan membenarkan pengguna Myspace untuk menggunakan nama samaran, yang tidak dibenarkan di Friendster.

Dalam tempoh hanya tiga tahun, Myspace menjadi rangkaian sosial paling popular yang pernah wujud, dan wajah Tom menjadi sangat terkenal di seluruh dunia kerana dia merupakan rakan pertama bagi setiap pengguna Myspace baharu.

Pada tahun 2005, Myspace telah dibeli oleh News Corporation milik billionaire Amerika Syarikat iaitu Rupert Murdoch, dengan harga USD580 juta (RM3.13 bilion hari ini) dan Tom masih kekal dalam syarikat tersebut sebagai presiden.

Walaupun begitu, pada tahun 2008, populariti Myspace merudum dengan begitu teruk, dan Facebook perlahan-lahan memintas Myspace untuk menjadi rangkaian media sosial nombor satu.

Tom juga kelihatan seperti tidak gembira bekerja di bawah News Corporation, dan pernah berkata "Kami tidak lagi memiliki laman web tersebut. Sebelum ini, saya boleh lakukan apa sahaja yang saya mahu, tetapi sekarang ia memerlukan masa yang panjang untuk mendapat persetujuan ramai orang. Semua belanjawan dan proses tinjauan, sangat memeningkan,".

Selepas menjual Myspace kepada News Corporation, Tom menjadi sangat kaya dan kekayaannya pada ketika itu dianggarkan sekitar USD60 juta (RM324.6 juta hari ini).

Disebabkan dia boleh bersara dengan mudah dan pada usia yang agak muda, Tom tidak teragak-agak untuk melakukannya.

Pada tahun 2001, Tom mula tertarik dengan fotografi setelah menghadiri festival Burning Man dan memutuskan untuk menjadi jurugambar pelancongan.

Dia memberitahu Architecural Digest: "Saya mengambil gambar di majlis itu dan tidak percaya gambar-gambar itu datang dari kamera saya sendiri. Saya terpikat dengan serta-merta".

Tom melawat banyak tempat berbeza di seluruh dunia dan mendokumentasikan pengembaraannya in laman Instagram miliknya (@myspacetom), dengan lebih fokus kepada gambar-gambar pemandangan.

Kita dapat lihat bahawa Tom menjalani kehidupan yang sangat dicemburui oleh orang lain dan pada tahun 2019, dia membeli sebuah rumah di West Hollywood dengan harga USD3.8 juta (RM15.35 juta), yang sebelum itu dimiliki oleh Andrew Taggart, anggota band The Chainsmokers.


7 Teknologi dan Aplikasi Blockchain Popular

Blockchain, kadang-kadang disebut sebagai Teknologi Ledger Terdistribusi (DLT)Distributed Ledger Technology (DLT), menjadikan sejarah aset digital tidak berubah dan telus melalui penggunaan sisyem tidak berpusat (decentralised) dan hash kriptografi.

Analogi mudah untuk memahami teknologi blockchain adalah aplikasi Google Docs. Apabila kita membuat dokumen dan berkongsikannya dengan sekumpulan orang, dokumen itu diedarkan dan bukannya disalin atau dipindahkan. Ini mewujudkan rangkaian pengedaran yang memberi semua orang akses ke dokumen pada masa yang sama. Tidak ada yang individu yang perlu menunggu perubahan dari pihak lain. Semua pengubahsuaian pada dokumen direkodkan dalam waktu nyata, membolehkan sebarang perubahan dilihat oleh setiap individu yang mempunyai akses ke dokumen tersebut.

Reputasinya yang sangat telus dan selamat dari penipuan menjadikannya satu kemajuan yang wajar dalam teknologi transaksi wang. Asalnya dikenali sebagai "block chain", ia dirancang khusus untuk Bitcoin. Namun, komuniti blockchain telah menggunakan blockchain untuk membangunkan pelbagai lagi platform atau aplikasi berdasarkannya.

Kali ini, pihak Iluminasi ingin berkongsi 7 teknologi atau aplikasi popular yang dibina berdasarkan konsep blockchain yang boleh anda boleh cuba hari ini.

Ditubuhkan pada tahun 2013, Hello-Bit adalah sebuah syarikat yang berpusat di San Francisco, California dengan hanya sepuluh orang pekerja. Hello-Bit memudahkan pemindahan wang yang dibina di rangkaian Bitcoin. Hello-Bit menyediakan platform yang membolehkan pengguna menghantar Bitcoin dari mana saja di dunia.

Dengan Hello-Bit, seseoran individu boleh menukar Bitcoin dengan wang tunai. Syarikat ini juga menawarkan perkhidmatan seperti pemindahan wang dari individu ke individu, perkhidmatan kewangan dan mata wang maya. Hello-Bit meningkatkan kecekapan dan mengurangkan bayaran yang berkaitan dengan perniagaan pengiriman wang tradisional dengan menggunakan mata wang digital.

Dilancarkan pada tahun 2014, Chain Inc. adalah syarikat berasaskan blockchain yang khusus dalam membangun sistem lejar kriptografi untuk syarikat perkhidmatan kewangan. Dengan menggunakan teknologi berasaskan blockchain, syarikat ini membantu bank, bursa saham dan syarikat kad kredit melindungi, memperdagangkan dan menguruskan aset kewangan.

Syarikat kewangan besar seperti Citigroup, Visa, Capital One, NASDAQ, Orange dan lain-lain telah bekerjasama dengan Chain Inc. Anda boleh menggunakan teknologi ini untuk dompet mudah alih, aplikasi perkongsian perjalanan dan platform pertukaran wata wang kripto.

Dilancarkan pada tahun 2012, Coinbase adalah sistem pertukaran cryptocurrency berlesen sepenuhnya dan berlesen di 40 negeri di Amerika Syarikat. Pada mulanya, Coinbase hanya membenarkan pengguna memperdagangkan Bitcoin tetapi syarikat itu kemudiannya memperluas ke mata wang kriptografi lain yang sesuai dengan kriteria decentralized.

Coinbase menawarkan pelbagai produk di luar pelaburan cryptocurrency, termasuk platform perdagangan, dompet untuk pelabur runcit dan banyak lagi. Platform Coinbase yang asas adalah platform yang bagus untuk membantu orang ramai memahami betapa mudahnya membeli, menyimpan dan memindahkan cryptocurrency.

Consensus Systems (ConsenSys) adalah syarikat teknologi perisian blockchain yang ditubuhkan untuk mengembangkan perkhidmatan dan aplikasi perisian decentralized yang beroperasi dengan menggunakan blockchain Ethereum.

Dilancarkan pada tahun 2015 oleh Joseph Lubin, ia mempunyai ibu pejabat di Brooklyn, New York dan pejabat tambahan di Washington, D.C., dan San Francisco.

Ditubuhkan sebagai pengeluar perkakasan perlombongan bitcoin pada tahun 2011, Bitfury menawarkan rangkaian perkhidmatan blockchain. Ini termasuk sistem blockchain perusahaan Exonum, sistem pembayaran dua lapisan yang dikenali sebagai Lightning Peach, platform analisis Crystal, dan platform muzik Surround.

Pada tahun 2017 firma ini merupakan syarikat perlombongan bitcoin ketiga terbesar di belakang Bitmain dan F2Pool. Untuk mengembangkan penyelesaian blockchain untuk pelbagai sektor, Bitfury menandatangani memorandum persefahaman dengan firma perunding multinasional Ernst & Young (E.Y.) pada tahun 2016.

Romit adalah platform pengiriman wang global baru yang memanfaatkan teknologi blockchain. Namun, ia tidak menggunakan Bitcoin. Platform pengiriman wangnya automatik sepenuhnya untuk menjadikan perniagaan pemindahan wang menjadi mudah dengan bayaran yang rendah dan telus.

Syarikat ini menawarkan urus niaga lebih murah, cepat dan tanpa kertas yang memungkinkan pengalaman pelanggan yang lebih baik di seluruh dunia. Di negara-negara dunia ketiga, Romit mempromosikan keusahawanan dan perkembangan perniagaan lain.

BTC Jam adalah komuniti pelabur dan peminjam dalam talian. Pengguna atau individu boleh membina profil peribadi yang boleh dipercayai, meminjam wang dan melabur dalam idea / konsep orang lain. BTC Jam memberikan kadar faedah kepada peminjam berdasarkan kelayakan kredit profil mereka, seperti pinjaman bank tradisional.

Sesiapa yang ingin melabur atau meminjam dari komuniti BTC Jam mesti menjadi setelus mungkin dengan sejarah kredit dan pinjaman mereka. Ditubuhkan pada akhir tahun 2012, pinjaman yang diberikan pada masa itu secara purata adalah $400- $600. Menjelang 2016, syarikat itu mengeluarkan lebih daripada 16,000 pinjaman di 121 negara.


Mengapa Banyak Mutasi Berlaku Walaupun Setahun Memerangi Covid-19

Varian terbaru SARS-CoV-2 atau Covid-19 telah memasuki sempadan beberapa negara seperti di New Zealand, Singapura dan Malaysia. Bandar Auckland di New Zealand kini diisytiharkan lockdown tahap 3 kerana terdapat beberapa pesakit dijangkiti Covid-19 baka B.1.1.7 yang lebih mudah merebak.

Walaupun banyak mutasi Covid-19 telah dikenal pasti sejak ia muncul tetapi pada pertengahan Disember 2020 timbul banyak varian dengan tingkah laku yang sangat berbeza. Mengapa semakin banyak mutasi berbahaya virus ini muncul walaupun kita telah mengenali dan memeranginya lebih daripada setahun?

Terdapat beberapa sebab mengapa ia berlaku. Salah satunya disebabkan kes yang semakin meningkat di seluruh dunia. Setiap kes itu memberi ruang kepada virus ini untuk bermutasi. Semakin ramai orang dijangkiti maka lebih banyak varian baru yang akan muncul.

Kod genetik SARS-CoV-2 ini adalah rentetan dari sekitar 30,000 asas RNA (ribonucleic acid). Apabila virus ini memasuki sel kita, ia akan menghasilkan ribuan salinannya sendiri tetapi proses penyalinan ini tidak sempurna.

Kesilapan yang berlaku atau mutasi berlaku kira-kira setiap dua minggu sekali dalam mana-mana rantaian jangkitan. Biasanya, setiap mutasi hanya melibatkan satu asas RNA dan tidak menampakkan perbezaan ketara.

Namun, ada juga yang akan berubah bentuk fizikal virus itu sekali gus memberi kesan bagaimana varian baru itu bertindak. Kita beruntung kerana mengetahui mengenai pelbagai varian ini hasil usaha kaji selidik pelbagai negara dan mereka sanggup berkongsi pengetahuan secara terbuka.

Antara varian Covid-19 yang muncul baru-baru ini adalah seperti B.1.1.7 (pertama kali dikenal pasti di UK), B.1.351 (Afrika Selatan), dan P.1 (Brazil). Semua varian ini terhasil daripada sejumlah besar mutasi yang telah mengubah fizikal virus itu.

Sebahagian perubahan ini berlaku di bahagian luar virus itu seperti pada duri protein yang digunakan untuk menjangkiti sel dalam tubuh manusia. Perubahan baru ini juga boleh menjejaskan kemampuan sistem kekebalan tubuh kita untuk mengesan versi baru virus ini.

Punca terbesar kemunculan pelbagai varian baru yang lebih bahaya adalah disebabkan peningkatan kes di peringkat global pada suku terakhir tahun 2020. Dari Januari sehingga September 2020, sebanyak 35 juta kes yang direkodkan di seluruh dunia.

Namun, dua bulan seterusnya melihat jumlah kes menjadi dua kali ganda berbanding sembilan bulan sebelumnya. Tidak mustahil jika jumlah ini akan menjadi dua kali ganda tidak lama lagi.

Sebab kedua mengapa muncul pelbagai varian baru adalah kerana Covid-19 telah bertindak balas terhadap sistem imunisasi dalam populasi dunia. Sistem kekebalan tubuh kita telah memainkan peranan penting dalam membantu mutasi manakah yang akan bertahan dan merebak.

Sistem imuniasasi tubuh manusia sentiasa berusaha untuk mengenal pasti dan membunuh virus. Sebelum sistem imunisasi berjaya mengenal pasti dan membunuh virus Covid-19 dalam tubuh seseorang itu, ketika inilah ia dapat berjangkit kepada orang lain yang baru di mana sistem imunisasi mereka juga tidak mengenali virus ini.

Walaupun mutasi berlaku secara rawak tetapi ia boleh menjadi mutasi yang lebih bahaya. Jika varian ini terlepas dari tubuh kita lalu menjangkiti orang lain, ia merupakan virus terpilih yang mungkin menjadi lebih tahan kepada sistem imunisasi badan.

Mutasi yang terdapat pada ciri-ciri varian B.1.1.7, B.1.351 dan P.1 terbukti tersebar dengan lebih mudah dan cepat (terutamanya B.1.1.7). Bukti awal menunjukkan berlakunya perbezaan dalam tindak balas sistem imunisasi.

Sistem imunisasi juga memainkan peranan besar dalam penghasilan varian B.1.351 dan P.1. Ia wujud di kawasan yang mengalami jangkitan berskala besar ketika gelombang pertama di mana populasi di kawasan itu menunjukkan peningkatan imuniti yang lebih tinggi.

P.1 dikenal pasti di Brazil di mana sehingga 70% penduduk dijangkiti semasa gelombang pertama. B.1.3.5.1 pula di wilayah Timur Cape di Afrika Selatan yang turut terjejas teruk. Varian-varian ini mungkin dapat menjangkiti lebih ramai orang berbanding virus asal yang hanya boleh menjangkiti orang baru.

Ini adalah sebab mengapa sistem imuniasasi semula jadi tidak dapat menangkis serangan varian-varian baru dan ia hanya dapat dilakukan melalui vaksinasi sahaja.

Apa yang mengejutkan, varian B.1.1.7 dan P.1 berbeza sebanyak 25 mutasi dari turutan SARS-CoV-2 yang diketahui. Ini sangat luar biasa memandangkan kebanyakan turutan virus berjangkit lain hanya beberapa mutasi antara satu sama lain.

Peningkatan pesat mutasi dilihat berlaku pada pembawa yang mempunyai sistem kekebalan tubuh yang lemah. Biasanya, kita memerlukan satu atau dua minggu untuk sembuh tetapi sebilangan kecil yang lain mengambil masa berbulan-bulan lamanya.

Kekebalan tubuh yang lemah dan memakan masa lama ini memberi ruang kepada Covid-19 untuk berkembang dan bermutasi. Jangkitan seperti ini memberikan peluang kepada virus itu untuk "berlatih" dan seterusnya menyesuaikan diri.

Selagi virus itu masih ada, ia akan terus bermutasi. Dengan perlindungan vaksin dan imuniti semula jadi pada sebilangan besar orang, Covid-19 menerima tekanan yang lebih tinggi untuk berevolusi menembusi sistem kekebalan tubuh kita.

Sebenarnya, kadar mutasi Covid-19 ini adalah separuh lebih rendah dari virus selsema lain dan lebih perlahan daripada HIV. Namun, bukan kadar yang menjadi ukuran tetapi bagaimanakah mutasi mengubah sesuatu virus itu.

Virus Covid-19 kini hanya memerlukan beberapa mutasi sahaja untuk menjadi lebih kuat dan menyesuaikan dirinya dengan manusia. Apabila ia sudah menyesuaikan diri, kemunculan varian baru akan semakin berkurang.

Cara terbaik untuk melindungi diri daripada dan mencegah semua varian terkini adalah dengan menurunkan jumlah kes melalui langkah-langkah kawalan dan vaksinasi yang berterusan.


Sejarah Pertukaran Hakmilik New York City Dengan Sebuah Pulau Kecil di Indonesia

Kesan perjanjian antara penjajah satu masa dahulu meninggalkan kesan yang amat mendalam kepada rantau kita.

Tinggalan budaya, tradisi, bahasa, sempadan geografi dan bermacam lagi perubahan mengubah norma masyarakat kita sehingga ke hari ini, semuanya dilakukan melalui perjanjian di antara kuasa Eropah satu masa dahulu yang bersaing sesama mereka.

Salah satu perjanjian yang berlaku pada tahun 1667 antara dua kuasa penjajah melibatkan Britain dan Belanda, telah memberikan impak besar kepada dua negara. Satu, Amerika Syarikat. Kedua, Indonesia. Apa ceritanya?

Sekitar pertengahan abad ke 17, berlaku persaingan kuat di antara kuasa Eropah iaitu antara England, Republik Belanda, Perancis dan Denmark-Norway dalam meluaskan pengaruh dan kekuatan ekonomi mereka.

Persaingan  sengit dalam isu ekonomi membawa kepada konflik dan perang sesama mereka, dalam usaha menguasai jalan lautan dan perdagangan yang menjadi sumber utama import eksport bahan rempah.

Kepentingan bahan rempah kepada ekonomi dunia menyebabkan kuasa Eropah berlumba-lumba menguasai Asia Tenggara, bermula dengan persaingan antara Belanda, Portugis dan Sepanyol yang mencari tapak ekonomi di sini.

Pada era tersebut, ketiga-tiga kuasa Eropah itu terlebih dahulu berjaya menempatkan diri mereka di Asia Tenggara, menguasai laluan perdagangan berbanding England (Britain) yang pada ketika itu masih belum bergelar empayar serta hanya mengamalkan pemerintahan domestik.

Salah satu lokasi sumber rempah paling berharga yang ada ketika itu adalah Kepulauan Banda, kini terletak di Maluku, Indonesia; menjadi lokasi penanaman buah pala dan bunga cengkih secara besar-besaran serta sering dikunjungi pedagang Arab dan China.

Melihat kemakmuran ekonomi itu, Portugis dan Belanda terlebih dahulu sampai ke Kepulauan Banda, cuba membuka penempatan koloni di situ namun hanya Belanda berjaya, hasil kerjasama penduduk setempat.

Bagi menguruskan urusan kerjasama ini, kerajaan Belanda menubuhkan Syarikat India Timur Belanda atau VOC sebagai wakil mereka di rantau ini.

Selepas berlakunya konflik antara pemimpin setempat dengan wakil VOC yang mengakibatkan beberapa orang pegawai syarikat dibunuh penduduk tempatan akibat dakwaan Belanda melanggar perjanjian, kerajaan Belanda mula mengambil langkah lebih keras bagi melindungi kepentingan mereka di situ.

Mereka mula menggunakan ugutan dan kekasaran dalam memastikan bekalan bahan rempah yang ditanam tidak terganggu. Tindakan ini mula menimbulkan rasa kurang senang di kalangan penduduk tempatan.

Belanda mengakui keseluruhan Kepulauan Banda merupakan koloni di bawah pentadbiran mereka, jadi apabila England (Britain) hadir ke dua buah pulau bagi mewujudkan kerjasama dengan penduduk tempatan bermula tahun 1616 - tindakan itu dilihat satu tindakan yang melanggar hak mereka yang tiba lebih awal.

Pemimpin dua buah pulau itu yang dikenali sebagai orang kaya Pulau Run dan Pulau Ai  memilih untuk memberikan peluang kepada England, ekoran rasa marah mereka terhadap sikap Belanda yang didakwa sering mengambil kesempatan ke atas penduduk setempat.

Situasi ini diburukkkan lagi dengan konflik tidak puas hati antara pemimpin tempatan dengan Belanda, membolehkan England membuka penempatan di kedua-dua buah pulau untuk memudahkan urusniaga rempah dengan penduduk tempatan. Kedua-dua buah pulau itu, adalah kawasan koloni pertama England/Britain di rantau ini.

Bimbang melihat apa yang berlaku di Ai dan Run berkembang, Belanda mula memperkukuhkan kedudukan mereka di Kepulauan Banda dengan membawa masuk kumpulan askar luar. Mereka ditugaskan untuk mengambil alih kuasa pentadbiran dari 'orang-orang kaya' serta pemimpin tempatan masyarakat Banda, dengan taktik keras.

Bagi memadamkan terus pengaruh orang-orang kaya, Belanda mengupah pembunuh upahan Jepun bagi membunuh lebih 40 orang pemimpin seterusnya menjalankan aktiviti keganasan bagi menakutkan dan membunuh orang ramai.

Majoriti penduduk Kepulauan Banda yang pada asalnya dianggarkan sekitar 15,000 orang menurun kepada seribu lebih sahaja, tidak diketahui berapa yang mati dibunuh dan berapa yang melarikan diri.

Baki yang masih lagi kekal dikerah Belanda untuk mengerjakan kawasan pertanian dan perladangan yang ada. Bagi menampung jumlah pekerja yang telah berkurangan, Belanda membawa masuk pekerja dari luar serta kumpulan banduan tahanan untuk dijadikan buruh paksa.

Kekuatan England ketika itu yang mula berkembang sebagai satu empayar menjadi ancaman kepada kedudukan Belanda - apatah lagi selepas British berjaya mewujudkan kerjasama erat dengan penduduk di Pulau Ai dan Run - berbeza dengan Belanda.

British menunjukkan penghargaan mereka terhadap kerjasama ini, menerusi pengisytiharan rasmi meletakkan kedua-dua pulau itu sebagai naungan mereka. Tindakan kerajaan British itu dilihat melanggar hak Belanda, yang terlebih dahulu mewartakan dominasi mereka di kedua buah pulau tersebut.

British bergerak pantas memperkukuhkan kedudukan mereka  dengan pembinaan kubu, memaksa Belanda bertindak lebih agresif untuk menamatkan penguasaan British melalui serangan ke atas Pulau Ai dan Run yang berlangsung selama 4 tahun.

Hanya selepas kematian wakil British yang mentadbir kedua-dua pulau itu pada tahun 1620, barulah Belanda berjaya mengambil alih Ai dan Run kembali.

Enggan kejadian sama berulang, Belanda melakukan operasi mencari dan membunuh penduduk yang bekerjasama dengan British serta menghalau wanita tempatan keluar, seterusnya menghapuskan kawasan penanaman yang telah dibuka British.

Kedua-dua buah pulau kekal terbiar begitu saja selepas itu untuk tempoh masa yang agak panjang, walaupun konflik perebutan antara kedua-dua kuasa Eropah berlaku secara dingin.

Ekoran daripada pertelingkahan yang berlaku serta keperluan untuk memperkembangkan empayar di benua lain, Pulau Run dan Pulau Ai kekal di bawah Belanda walaupun aktiviti penanaman untuk tujuan perdagangan tidak lagi dijalankan di situ.

British hanya cuba kembali ke jajahan mereka pada tahun 1638 namun gagal untuk melakukan apa-apa. Suasana menjadi tenang di antara hubungan Belanda dan British selepas kedua-duanya menandatangani perjanjian keamanan selepas berperang sesama mereka bermula tahun 1652 hingga 1654, meredakan konflik panjang sesama mereka.

Namun British melihat ada ruang untuk mereka mula melemahkan Belanda.

Pada bulan Ogos tahun 1664, British secara mengejut menghantar empat buah kapal perang ke sebuah pusat jajahan Belanda yang terletak di benua Amerika bernama New Amsterdam, kini terletak di dalam kawasan Manhattan.

Hasil serangan itu serta sokongan penduduk New Amsterdam sendiri yang kurang menggemari Gabenor dilantik Belanda untuk mentadbir, New Amsterdam diserahkan kepada Britain.

New Amsterdam dinamakan semula sebagai New York City, sempena nama gelaran James II, Duke of York.

Taktik licik yang dibuat British merampas salah satu koloni Belanda itu, menjadi salah satu punca utama bermulanya perang kedua antara Britain dan Belanda.

Perang ini berlangsung dari tahun 1665 sehinggalah tahun 1667, hanya ditamatkan selepas kedua-dua pihak bersetuju bertemu di bandar Breda, Belanda bagi menemui jalan tengah.

Jadi, anda mesti tertanya-tanya kenapa sejak mula penulis menceritakan berkenaan Pulau Run di Maluku yang menjurus kepada New Amsterdam/New York City di benua Amerika kan?

Selepas siri-siri konflik, British dan Belanda akhirnya bersetuju untuk duduk berbincang mencari solusi dalam segala isu pertelingkahan mereka.

Salah satu isu yang dibawa ke meja rundingan, berkait dengan isu pemilikan Pulau Run. Isu ini dilihat penting oleh Belanda berikutan keinginan mereka untuk terus menguasai pulau tersebut bagi membolehkan mereka menguasai perdagangan rempah.

British pula enggan menyerah semula New Amsterdam yang telah mereka rampas dari penguasaan Belanda.

Pada era tersebut, Kepulauan Maluku masih merupakan antara kawasan ekonomi terpenting dunia, menjadi pengeksport sumber bahan rempah yang berharga. Sementara New Amsterdam/New York City pula pada ketika itu hanyalah sebuah kawasan yang dikelilingi paya sedang mengalami peningkatan jumlah populasi, jika dibandingkan dengan Pulau Run.

Hasil rundingan itu memberikan kelebihan besar pada Belanda dalam menentukan solusi yang dicapai. Kedua-dua pihak bersetuju hak pemilikan New Amsterdam/New York City diserahkan sepenuhnya kepada British dengan satu syarat.

Syaratnya, Belanda pula diberikan kuasa mutlak untuk menguasai laluan perdagangan dan pembekalan rempah dunia, tanpa perlu lagi bimbang dengan ancaman British di Kepulauan Maluku dan British berjanji tidak lagi campur tangan.

British bersetuju untuk menerima perjanjian ini, memulakan proses perdamaian antara kedua-dua kuasa. New York City kekal dalam tangan Britain, sementara Pulau Run pula kekal di bawah pentadbiran Belanda.

Belanda tersenyum lebar atas perjanjian itu yang sangat menguntungkan mereka,  terus menguasai sumber utama rempah dunia tanpa ada lagi gangguan pihak kolonial lain.

Walaupun menguasai pengeluaran rempah dunia sehingga abad ke 19, kuasa politik Belanda semakin lama semakin lemah sehingga memerlukan perlindungan kuasa Eropah lain.

Melihat peluang terbuka, British kembali ke Kepulauan Maluku membawa askar mereka pada tahun 1810. Menggunakan kekuatan ketenteraan, British mengambil alih pentadbiran kepulauan tersebut dan menguasai kawasan penanaman yang telah sekian lama dikawal Belanda.

Tetapi kembalinya British kali ini sebenarnya membawa satu misi lebih penting. Mereka sebenarnya mahu mendapatkan pokok-pokok rempah yang ada di tanam, untuk dipindahkan ke kawasan koloni mereka yang lain.

Selepas perjanjian antara Belanda dan Britain tahun 1814 mengembalikan kepulauan tersebut semula ke tangan Belanda, tuaian pencerobohan British mula menampakkan hasil di Ceylon (India), Grenada (kepulauan Caribbean) dan Singapura, kesemuanya koloni Britain yang dipilih untuk menjalankan penanaman rempah bagi tujuan perdagangan.

Tindakan Britain ini melemahkan penguasaan monopoli Belanda dalam perdagangan rempah, turut meletakkan negara-negara jajahan Britain sebagai negara pengeluar rempah dunia. Nama Kepulauan Maluku yang sebelum itu sinonim sebagai pusat ekonomi rempah mula malap hasil tindakan British.

Bagi New Amsterdam/New York City pula, kita semua tahu apa yang terjadi kepada kawasan berpaya tersebut.

Pergelutan antara golongan koloni dengan pihak pemerintah British membawa kepada pengisytiharan kemerdekaan dan pembentukan United States of America pada tahun 1776, bandar New York City akhirnya berpindah tangan daripada Britain kepada gabungan 13 koloni tersebut.

New York City terpilih menjadi ibu negara pertama Amerika Syarikat, berkembang pesat menjadi antara pusat ekonomi penting dunia zaman moden di bawah pentadbiran kerajaan Amerika Syarikat.

Republik Indonesia pula ditubuhkan pada tahun 1949, menamatkan penguasaan Belanda di Kepulauan Banda - meninggalkan sejarah pahit yang harus diingatkan pengajarannya kepada generasi akan datang tanpa rasa jemu.

Begitulah kisah bagaimana pulau kecil yang kini terletak di Indonesia ditukarkan dengan New York City di Amerika Syarikat, disebabkan kepercayaan Belanda bahawa potensi Pulau Run sebagai pusat ekonomi dunia jauh lebih cerah, berbanding New York City.


Kisah Megumi Yokota, Kanak-Kanak Jepun Yang Diculik Oleh Perisik Korea Utara

Bagi yang tidak tahu, Korea Utara sejak dahulu lagi mempunyai ramai pengintip yang dilatih dan dihantar ke seluruh dunia. Bagi memastikan kerahsiaan ejen-ejen perisik ini terjaga, pengintip-pengintip Korea Utara ini biasanya akan diajar mengenai bahasa dan budaya setempat negara misi mereka dihantar.

Maka, timbul persoalan. Bagaimanakah pihak Korea Utara ingin melatih ejen-ejen perisik mereka untuk lebih memahami bahasa dan budaya setempat? Sudah tentulah mendapatkan seseorang individu yang sememangnya berasal daripada sesuatu negara itu sebagai tenaga pengajar bagi ejen-ejen perisik ini.

Bagaimanakah individu-individu dari luar ini boleh "dipaksa" untuk bekerja bagi pihak Korea Utara untuk melatih ejen-ejen mereka? Salah satu kaedah yang pernah didedahkan sebelum ini adalah melalui penculikan.

Korea Utara dan jenayah penculikan sememangnya tidak dapat dipisahkan. Seperti mana yang pernah kami tulis dalam artikel Kisah Disebalik Penghasilan Filem Propaganda Komunis di Korea Utara, mereka pernah menculik pengarah dan pelakon hebat dari Korea Selatan untuk merealisasikan misi mereka menghasilkan filem propaganda mereka.

Salah satu kisah penculikan oleh Korea Utara yang pernah mendapat perhatian seluruh dunia adalah mengenai kes penculikan Megumi Yokota. Megumi Yokota adalah seorang kanak-kanak Jepun yang diculik oleh ejen Korea Utara pada tahun 1977. Lebih menyedihkan, dia ketika itu hanyalah seorang pelajar sekolah menengah berusia tiga belas tahun.

Megumi Yokota adalah salah satu daripada sekurang-kurangnya tujuh belas warga Jepun yang diculik oleh Korea Utara pada akhir 1970-an dan awal 1980-an. Kejadian itu berlaku ketika dia mahu pulang ke rumah setelah berlatih badminton di gimnasium yang jaraknya hanya 7 minit perjalanan dari rumahnya.

Sakie Yokota, ibunya yang panik apabila anaknya itu tidak kunjung tiba apabila hari sudah gelap segera mendapatkan bantuan polis. Polis dan anjing penjejak yang digunakan tidak dapat mengesan ke manakah kanak-kanak malang ini menghilang.

Tanpa mereka ketahui, pada saat itu Megumi Yokota sudahpun dalam perjalanan menaiki bot laju menuju ke Korea Utara. Beberapa bulan selepas kejadian itu, pihak polis mengatakan mereka mengerahkan sehingga 3000 orang anggota dalam usaha mencari kanak-kanak itu namun tidak menjumpai sebarang petunjuk mengenai nasib kanak-kanak malang itu.

Seorang perisik Korea Utara yang membelot ke Korea Selatan pada tahun 1993 pernah mendedahkan secara terperinci mengenai seorang kanak-kanak Jepun yang diculik yang mempunyai persamaan dengan Megumi Yokota. Lelaki tersebut memberitahu bahawa kisah tersebut diceritakan sendiri oleh seorang pengintip senior kepadanya pada tahun 1988.

Menurutnya, penculikan itu adalah sesuatu yang tidak dirancang. Korea Utara sama sekali tidak mempunyai perancangan menculik kanak-kanak kecil. Pada hari tersebut, 2 orang ejen yang baru menyelesaikan misi mengintip ke Niigata telah menunggu di pantai tersebut untuk menaiki bot yang datang membawa mereka pulang.

Ketika itulah mereka perasan kelibat mereka telah diperhatikan oleh seorang individu dipercayai Megumi Yokota. Takut kisah tersebut diketahui ramai, mereka kemudian mengambil keputusan untuk menculik individu tersebut. Dalam keadaan hampir gelap kerana hari sudah senja, mereka mereka terus menculik Megumi Yokota yang disangkanya seorang individu dewasa kerana tubuhnya yang besar.

Dia tiba di Korea Utara setelah 40 jam terkurung di ruang penyimpanan yang gelap gelita, kuku jarinya terkoyak dan berdarah kerana berusaha mencari jalan keluar. Kanak-kanak malang ini menangis mahukan ibunya dan enggan makan.

Untuk menenangkannya, mereka berjanji bahawa jika dia bekerja keras dan belajar fasih berbahasa Korea, dia akan dibenarkan pulang. Sudah tentulah itu hanya janji kosong bagi memperbodohkan kanak-kanak ini. Penculiknya langsung tidak mempunyai niat seperti itu.

Sebaliknya, Korea Utara akan memaksanya untuk bekerja sebagai jurulatih pengintip, mengajar bahasa dan tingkah laku Jepun di sekolah elit untuk ejen-ejen pengintip Korea Utara.

Setelah bertahun-tahun spekulasi mengenai kejadian ini timbul dan tidak ada petunjuk baru, pada Januari 1997, maklumat mengenai penculikan Megumi Yokota didedahkan kepada ibu bapanya oleh seorang individu bernama Tatsukichi Hyomoto melalui panggilan telefon.

Jepun meletakkan 17 orang dalam senarai rasmi warganegara yang diculik oleh Korea Utara walaupun ia mengesyaki ratusan lagi mengalami nasib yang sama. Korea Utara mengembalikan lima dari mereka dalam senarai pada tahun 2002 berikutan pertemuan di Pyongyang antara pemimpin Korea Utara, Kim Jong Il, dan Perdana Menteri Jepun, Junichiro Koizumi.

Korea Utara mendakwa empat yang lain dalam senarai itu tidak pernah memasuki Korea Utara dan lapan baki yang lain, termasuk Megumi Yokota, mati di sana. Keluarga Megumi Yokota dan pemerintah Jepun tidak menerima kisah kematiannya, sebahagiannya kerana ujian DNA menunjukkan bahawa abu mayat yang dihantar ke Jepun menunjukkan ianya bukan milik Megumi Yokota.

Ujian DNA ini berjaya dilakukan memandangkan keluarga orang Jepun biasanya akan menyimpan tali pusat anak mereka. Daripada padanan ujian DNA yang dilakukan ternyata abu mayat yang sudah dibakar  itu bukanlah milik Megumi Yokota.

Jepun bukanlah satu-satunya negara yang warganya diculik oleh Korea Utara. Jawatankuasa Hak Asasi Manusia yang berpusat di Washington telah menerbitkan bukti bahawa Korea Utara telah menculik rakyat dari 14 buah negara. Jumlah orang Korea Selatan yang diculik termasuk nelayan, tentera dan pelajar mencecah ribuan orang.

Mangsa penculikan warga Lebanon yang berjaya dipulangkan dilaporkan melihat wanita Perancis, Belanda dan Itali di sebuah institusi perisik di Korea Utara. Tidak ada yang tahu siapa mereka dan Korea Uara juga enggan memberitahu sama ada mereka masih di Korea Utara.

Warga asing yang diculik tidak hanya berguna sebagai guru. Mereka mungkin dilatih sebagai perisik bagi Korea Utara atau pihak Korea Utara dapat mencuri identiti mereka untuk pasport palsu. Mereka boleh berkahwin dengan orang asing lain (sesuatu yang dilarang untuk rakyat Korea Utara), dan anak-anak mereka juga dapat berkhidmat untuk rejim Korea Utara.

Tidak pasti bagaimanakah nasibnya melainkan daripada sumber beberapa individu yang membelot kepada Korea Utara. Pada tahun 1986, Megumi Yokota dikatakan  telah mengahwini seorang warga Korea Selatan, Kim Young-nam yang kemungkinan juga diculik dan pasangan itu mempunyai seorang anak perempuan pada tahun 1987 bernama Kim Hye-gyong.

Pada bulan Jun 2006, Kim Young-nam yang telah menikah lagi, diizinkan keluarganya dari Korea Selatan mengunjunginya. Semasa perjumpaan itu dia mengesahkan Megumi Yokota telah bunuh diri pada tahun 1994 setelah menderita penyakit mental dan telah melakukan beberapa cubaan untuk membunuh diri sebelum itu.

Kenyataannya bagaimanapun ditolak secara meluas kerana dilihat seolah-olah hanya mengulangi ungkapan pegawai Korea Utara. Ayah Megumi Yokota mendakwa bahawa Kim Young-nam tidak dibenarkan bercakap secara bebas semasa wawancara di Pyongyang dengan menyatakan bahawa "dia mungkin dihadkan mengenai apa yang diucapkan" dan seolah-olah sedang membaca skrip.

Di Jepun, Megumi Yokota secara umumnya dianggap masih hidup. Pada 10 Oktober 2011, Japan Today melaporkan seorang pembelot telah mendedahkan bahawa Megumi Yokota masih hidup.


10 Maklumat Peribadi yang Facebook Lebih Mengetahui Berbanding Ibu Bapa Anda

Kita tahu bahawa Facebook mengetahui pelbagai maklumat peribadi kita tetapi ramai tidak menyedari betapa mendalamnya maklumat itu. Mengapa kita sanggup mendedahkan privasi itu terhadap Facebook sedangkan menjaganya dengan begitu rapi di dunia luar?

Walaupun anda memadam akaun Facebook atau berhenti menggunakan aplikasi berkaitan Facebook, anda tetap tidak dapat menghalang aplikasi itu daripada menjejaki anda. Facebook tetap akan mengekalkan profil anda walaupun tidak menggunakan mana-mana perkhidmatannya lagi. Berikut adalah 10 maklumat peribadi seseorang yang diketahui Facebook.

Fecebook mengetahui ideologi politik anda walaupun anda tidak pernah mendedahkannya atau like mana-mana profil ahli politik sekalipun. Facebook boleh menentukan kecenderungan politik anda dengan melihat seluruh aktiviti anda dan menilai sama ada anda seorang yang liberal, sederhana atau konservatif.

Bagaimana Facebook mengelaskan kepercayaan politik anda masih lagi kurang jelas. Sebilangan penganalisis berpendapat bahawa Facebook menjejakinya melalui interaksi anda dengan apa sahaja. Sebagai contoh, jika anda like sesuatu artikel atau laman mengenai kisah patriotik, Facebook akan membuat kesimpulan bahawa anda mungkin seorang yang konservatif.

Facebook mengetahui bila anda jatuh cinta walaupun beberapa bulan sebelum menyiarkannya secara rasmi di profil. Hasil daripada menganalisis berbilion-bilion data, Facebook dapat meramal tingkah laku dua orang yang bakal menjadi kekasih.

Facebook tahu sesuatu akan berlaku apabila terdapat peningkatan komen antara dua orang secara tiba-tiba. Secara purata, bakal kekasih itu akan menulis 1.50 post sehari pada laman pasangan mereka 85 hari sebelum menjadi kekasih.

Jumlah post ini akan meningkat dari masa ke masa. Jumlah itu biasanya akan menurun selepas mereka memulakan hubungan. Komen, mesej dan interaksi selepas itu selalunya mempunyai kandungan lebih bermakna berbanding ketika sedang berkenalan.

Facebook juga dapat meramal bilakah sesuatu pasangan itu akan berpisah bahkan sebelum mereka menyedarinya. Ada pasangan yang melaporkan terlihat iklan laman temu janji atau dating site di newsfeed mereka beberapa bulan sebelum berpisah.

Facebook tidak meramalkan perpisahan anda berdasarkan kekerapan anda dan kekasih berkomunikasi. Sebaliknya, ia berdasarkan kepada berapa banyak mutual friends dan bagaimana hubungan anda dengan rakan karib kekasih anda. Melalui analisa berbilion-bilion data, Facebook dapat meneka berapa lamakah hubungan itu bertahan sebelum retak dan gagal.

Facebook menyimpan setiap perincian panggilan, SMS dan MMS termasuk nama, nombor dan tarikh. Pada 2018, beberapa pengguna Android telah memuat turun arkib data mereka yang terdapat di Facebook dan terkejut apabila semua aktiviti panggilan, SMS dan MMS mereka disimpan sejak tahun 2015.

Pengguna iOS bernasib baik kerana Apple tidak membenarkan pihak ketiga mengakses maklumat tersebut. Seperti biasa, Facebook menafikan berbuat demikian tanpa kebenaran. Facebook sebenarnya telah meletakkan syarat wajib apabila pengguna bersetuju memuat turun dan menggunakan aplikasi mereka.

Walaupun pengguna Android yang lebih baru diberi pilihan, ada beberapa pengguna mendakwa Facebook masih boleh mengakses maklumat mereka walaupun tidak bersetuju untuk berkongsi maklumat.

Ramai orang tidak mempunyai akaun Facebook atau telah menghapuskan akaun mereka. Namun, ini tidak bermaksud mereka tidak boleh dijejaki Facebook. Aplikasi itu sebenarnya tahu tentang kewujudan mereka.

Ia berlaku apabila mereka mempunyai rakan atau kenalan yang menggunakan Facebook. Contohnya, Jika rakan anda menggunakan Facebook, segala maklumat kenalannya termasuk nombor telefon anda juga akan disimpan.

Satu shadow profile anda akan dicipta. Ia tidak dapat dilihat umum kerana hanya wujud dalam server Facebook. Semakin ramai rakan anda berdaftar dengan Facebook, semakin bertambah data shadow profile anda.

Apabila anda mula mendaftar dengan Facebook, data ini digunakan Facebook bagi mencadangkan “people you may know” walaupun anda tidak pernah memuat naik apa-apa maklumat atau mempunyai mutual friends dengan mereka.

Facebook menjejaki anda menggunakan aplikasinya di telefon pintar anda. Aplikasi ini mengesan anda setiap masa walaupun ia tidak digunakan. Facebook memberi pilihan kepada semua untuk mengehadkan ciri penjejakan aplikasi atau menutup ciri itu sepenuhnya. Namun, ada yang melaporkan Facebook masih mampu mengesan mereka.

Walaupun Facebook tidak lagi bergantung kepada ciri lokasi atau location feature pada telefon anda, ia akan menggunakan hubungan Wi-Fi, alamat IP, Bluetooth, sejarah browsing, tempat anda check in dan pelbagai kandungan lain yang berkaitan dengan lokasi anda. Malangnya, anda tidak boleh menutup semua ini seperti ciri lokasi telefon anda.

Facebook boleh mengetahui tentang kehamilan seseorang itu walaupun mereka tidak pernah berkongsikan maklumat itu di mana-mana. Ada wanita hamil melaporkan melihat beberapa iklan berkenaan kehamilan dan produk bayi walaupun mereka tidak memberitahu orang lain.

Facebook menolak untuk berkongsikan bagaimana mereka mengesan wanita hamil. Namun, ramai percaya Facebook bukan sahaja mengetahuinya mengenai kemas kini status malah juga post anda yang dilihat mungkin berkaitan kehamilan.

Menurut majalah Ad Age yang menyiasat kontroversi ini, Facebook masih menyembunyikan sesuatu tentang bagaimana mereka menjejaki wanita hamil.

Facebook tahu bilakah anda sedang tidur atau terjaga. Walaupun tidak begitu mengejutkan, ia agak menakutkan. Corak tidur boleh dilihat orang lain melalui aplikasi Facebook Messenger sekiranya mereka tahu menulis coding untuk mengekstrak maklumat ini.

Facebook Messenger mengandungi ciri-ciri yang dapat mengesan ketika anda menggunakan aplikasi di mana-mana peranti anda. Dengan coding yang betul, seseorang tahu status semua orang dalam senarainya sama ada mereka online, offline atau online tetapi tidak aktif. Maklumat ini dapat menentukan corak tidur seseorang itu.

Jika anda menggunakan Facebook di komputer, Facebook dapat menjejaki pergerakan kursor tetikus (mouse) anda. Semasa siasatan Kongres Amerika terhadap skandal Cambridge Analytica pada 2018, Facebook mengakui perkara ini bagi menentukan sama ada pengguna itu adalah manusia atau bot.

Sebenarnya, beberapa tahun sebelum siasatan skandal itu lagi Facebook telah mendedahkan bahawa mereka mengesan pergerakan kursor tetikus untuk mengenal pasti iklan mana yang anda klik. Malah, mereka juga tahu iklan mana yang dilalui kursor anda walaupun tidak klik pada iklan itu. Ini dapat menentukan minat seseorang itu terhadap sesuatu produk.

Pada 2017, seorang penulis laman web Gizmodo bernama Kashmir Hill telah menemui semula saudaranya yang terpisah apabila Facebook mencadangkan dalam "people you may know". Apa yang menjadi persoalan, mereka mempunyai nama keluarga berbeza, tiada mutual friends dan terpisah selama 35 tahun sejak Hill masih bayi.

Kashmir Hill bertemu nenek saudaranya, Rebecca Porter, melalui cadangan Facebook. Rebecca berkahwin dengan datuk saudaranya sebelum Kashmir (yang asalnya dari keluarga Potter) diserahkan kepada keluarga angkat bernama Hill.

Sebenarnya, ciri "people you may know" ini berfungsi dengan lebih rumit daripada apa yang disangkakan. Tidak hanya kenalan telefon dan profil bayangan anda, Facebook juga menggunakan lokasi, teknologi pengecaman wajah dan membeli data daripada aplikasi lain.


6 Perisai Tempur Perang Paling Power Dan Canggih Di Dunia

Salah satu daripada kehebatan sesebuah pasukan tentera sudah tentunya kecanggihan teknologi yang dimiliki. Antaranya termasuklah senjata api, kapal perang, pesawat pejuang dan juga sistem navigasi.

Namun teknologi moden membolehkan kita mencipta lebih daripada itu yang mana membawa kepada penghasilan perisai tempur.

Ketika ini, banyak negara maju dalam usaha menghasilkan dan mempunyai perisai tempur yang tersangat canggih. Teknologi ini sangat memberikan kelebihan di medan perang sekaligus menjadikan mereka lebih dominan.

iluminasi.com kongsikan 6 perisai tempur perang paling hebat dan dahsyat di dunia.

Pakaian perisai ini mempunyai reka bentuk yang sangat menarik seperti dalam filem. Bahagian penting dari seragam Future Force Warrior adalah perisai dinamiknya yang istimewa.

Ketebalannya kurang dari satu inci namun bahan yang digunakan membuatkannya lebih efektif dari kebanyakan jaket perisai moden dan konsep ini mungkin akan digunakan tidak lama lagi.

Projek ini menggunakan cecair reologi magnetik yang mana ketumpatannya sama dengan ketumpatan minyak.

Dalam keadaan normal, jaket yang diperbuat daripada bahan ini melekat erat pada badan seperti jaket hidra, namun sebaik sahaja askar yang memakainya memberikan arahan di bawah pengaruh medan magnet, cecair ini akan menjadi keras seperti batu hanya dalam 0.001 saat.

Dan sudah tentu ini hanyalah salah satu daripada lapisan pertahanan jaket ini. Para jurutera projek ini juga melakukan eksperimen menggunakan bahan lain, iaitu campuran polietilena glikol dan silika nanobit.

Bahan ini akan berubah menjadi pepejal apabila ia diserang, dan apabila gelombang tenaga dari serangan tersebut menurun, ia menjadi lembut semula.

Bukan itu sahaja, antara ciri-ciri paling penting pada perisai ini adalah sistem pemantauan kesihatan masa nyata, yang dikenali sebagai WPSM (Warfighter Physiological Status Monitor).

Pelbagai sensor akan dilekatkan pada lapisan perisai yang paling hampir dengan badan yang kemudiannya akan mengumpulkan data vital mengenai suhu badan, tekanan darah dan tanda penting lain pada pemakai.

Semua ini akan diterjemahkan ke dalam gambar rajah dan nombor ke monitor di topi keledarnya.

Data yang sama akan dihantar ke sistem komputer, sebagai contoh jika seorang askar mengalami patah kaki, komputer akan memberikan arahan secara bebas dan polimer cecair pada perisai itu akan mengeras untuk membentuk serpihan lalu membetulkan anggota badan pejuang.

Dan sekiranya berlaku kecederaan, fabrik padat ayang mengetat di sekeliling kulit dan menghalang kehilangan darah.

Pesaing terdekat pemaju perisai Amerika yang dahsyat ini sudah tentunya tidak lain dan tidak bukan, Rusia. Rusia telah mencipta pakaian ketenteraan yang dipkenali sebagai Ratnik-3.

Ini adalah generasi ketiga dari exoskeleton, sementara yang digunakan pada masa ini hanyalah perlindungan pasif yang hanya merupakan pakaian kalis peluru dan tidak memperhebatkan pergerakan tentera yang memakainya.

Namun prototaip Ratnik-3 ini menyerupai ciptaan Amerika, dan daripada memfokuskan kepada material baharu, Rusia memberikan tumpuan kepada perkara lain.

Fokus mereka adalah kepada kekuatan dan bukannya keringanan atau pergerakan.

Perisai ciptaan Rusia ini adalah jauh lebih besar namun tentera yang berada di dalamnya masih berasa selesan kerana perisai ini memainkan peranan sebagai exoskeleton dan menggandakan kekuatan manusia.

Antara kebolehan yang mampu dilakukan oleh Ratnik-3 adalah membuatkan pemakai menggunakan mesingan hanya sebelah tangan, membawa pemberat dan peluru sehingga 150 kilogram.

Exoskeleton ini diperbuat daripada titanium dan menggunakan enjin elektrik yang boleh berfungsi dalam tempoh sehari tanpa perlu dicas.

Juga, sistem pengsan tanda vital juga dipasangkan pada perisai ini dan bahagian kaki mempunyai pengesan periuk api. Perisai ini dijangkakan boleh berfungsi di bawah suhu ekstrem antara 50°C hingga -50°C.

United Kingdom juga tidak terkecuali dalam penghasilan perisai tentera terhebat seperti AS dan Rusia.

Projek ini dikenali sebagai FIST atau Future Integrated Soldier Technology, yang mana sebahagian besarnya telah diaplikasikan ke dalam kehidupan tentera Inggeris moden kerana ia mula dikembangkan sejak tahun 1994.

Dan pada tahun 2015, ia telah pun berada dalam fasa pelaksanaan. Sekitar 30,000 hingga 35,000 tentera Inggeris dijangka akan dilengkapi dengan perisai ini dalam masa terdekat.

Tidak seperti AS dan Rusia yang menggunakan exoskeleton, United Kingdom lebih memberi penekanan kepada elektronik, sistem peta, pencari sasaran, pencari jarak efektif, penukar optik elektronik, di mana semua alat ini bertujuan untuk membantu tentera mendapatkan maklumat sepenuhnya mengenai persekitarannya.

Dan disebabkan terdiri daripada banyak modul elektrik, bateri generasi baru akan menjadi bahagian penting dalam perisai ini.

Perisai ciptaan Sepanyol pula dikenali sebagai COMFUT, singkatan kepada Combatiente Futuro bermaksud Penempur Masa Depan.

Tentera yang memakai COMFUT akan kelihatan seperti watak dalam filem aksi berkenaan dengan perang pada masa depan.

Perincian penampilan tentera yang luar biasa yang merupakan perincian utama projek ini adalah "pandangan istimewa". Pemakai perisai ini tidak lagi perlu memegang senjata berhampiran wajahnya untuk menembak.

Sebaliknya, cermin penglihatan jauh dipasangkan pada senapang yang membolehkan tindakan lebih pantas dalam keadaan yang tidak dijangka dan meningkatkan kemampuan bergerak.

Sebagai contoh, pemakai perisai ini boleh melakukan tembakan di sebalik tembok tanpa perlu menjengukkan kepalanya, yang mana lebih berbahaya.

Selain itu, perisai ini mempunyai fokus khas terhadap perlindungan siku dan lutut, serta jaket kalis peluru yang fleksibel. Tidak cukup dengan itu, COMFUT mempunyai sistem saluran keluar peluh, yang menjadikannya lebih selesa terutamanya dalam cuaca panas.

Perancis mempunyai kepakaran tersendiri dalam program penghasilan perisai perang masa hadapan mereka, dikenali sebagai FELIN, atau Fantassin à Équipement et Liaisons Intégrés yang bermaksud Peralatan dan Komunikasi Perajurit Bersepadu.

Tidak menggunakan teknologi nano yang sangat moden, FELIN menggunakan tekstil namun ia tersangat aneh.

Tekstil ini tahan api, kalis air, penghalau serangga penghisap darah dan juga mudah untuk bernafas. Ia mampu mengalirkan air dan malah dapat menyamarkan tentera dalam spektrum inframerah.

FELIN dilengkapi dengan topi keledar khas yang bukan sahaja dilengkapi dengan alat komunikasi dan sistem paparan maklumat optik, tetapi juga dengan topeng khas.

Topeng khas ini akan melindungi tentera sekiranya semburan gas atau racun atau serangan kimia. Dan lebih penting, tentera juga boleh makan dan minum tanpa membuka topi keledar ini.

Pemaju teknologi ketenteraan Jerman nampaknya tidak begitu peduli tentang keselesaan tentera dalam menghasilkan perisai mereka.

Walaupun begitu, perisai ini memberikan perlindungan profil maksimum dan diberi nama IDZ-ES (Infanterist der Zukunft) bermaksud Tentera Masa Depan.

Perisai ini menyerupai perisai negara-negara lain dan penekanan yang sama diberikan terhadap penggabungan tentera itu sendiri dengan perisai yang dipakai.

Ia juga mempunyai alat navigasi teknologi tinggi yang sama, namun mempunyai sesuatu yang unik iaitu komputer riba mudah alih yang menggabungkan navigasi dan arahan.

Ini bermakna apabila tentera berada di medan perang, sambil memerhatikan keadaan sekeliling, tentera tersebut dapat melihat lokasi tentera sekutu, lokasi pasangannya yang tersalah arah dan juga mendengar perintah ketuanya.

Malah, tentera tersebut juga boleh melihat dirinya dalam peta interaktif, seperti anda mempunyai radar ketika bermain permainan Counter-Strike yang membolehkan mereka menyelaraskan tindakan dengan lebih berkesan.

Dari segi perlindungan perisai, IDZ-ES mempunyai beberapa subsistem profil, dan salah satunya adalah melindungi dari senjata api.

Satu lagi sistem perlindungan adalah melindungi dari impak, sebagai contoh, disebabkan oleh objek tumpul, dan satu lagi dari senjata pemusnah besar-besaran.


5 Karyawan Seni Yang Lahir Dari Sekolah Asrama Penuh

Walaupun zaman sudah berubah, alumni sekolah berasrama penuh terus mempunyai reputasi yang baik di kalangan ahli masyarakat kita.

Tradisi sekolah asrama yang berorientasikan akhlak, kepimpinan dan pendidikan dipercayai mampu melahirkan individu-individu berktrampilan tinggi dalam masyarakat, sehingga ramai yang bergelar tokoh korporat, ahli politik dan pemimpin masyarakat disegani.

Namun, jarang sekali kredibiliti pendidikan sekolah berasrama penuh atau sekolah berprestasi tinggi dikaitkan dengan usaha melahirkan ikon dalam industri hiburan. Bilangan ini kecil, tetapi setakat ini lima nama inilah yang diakui paling berjaya mempengaruhi industri hiburan kita.

Noor Neelofa Mohd. Noor mula dikenali ramai selepas memenangi pertandingan Dewi Remaja yang seringkali melahirkan nama-nama besar dalam industri hiburan kita.

Beliau memulakan kerjaya anak seni sebagai seorang pelakon, pengacara serta terpilih menjadi duta produk sebelum memperkembangkan kemahirannya dalam bidang perniagaan dengan membuka empayar perniagaan pakaian muslimah.

Apa yang dikecapi oleh Neelofa ketika ini bertitik tolak daripada kesungguhan beliau belajar, memperolehi keputusan cemerlang dalam peperiksaan UPSR yang melayakkan beliau diterima masuk ke Maktab Rendah Sains Mara (MRSM) Langkawi.

Neelofa kekal cemerlang dalam PMR dan SPM seterusnya menyambung pengajian dalam bidang perniagaan antarabangsa.

Pada bulan Januari tahun 2020, Neelofa ada mengeluarkan video istimewa berkongsikan gambar serta kenangannya di MRSM Langkawi, membuktikan remaja perempuan pada usia belasan tahun memang nampak selebet sahaja.

Sekiranya anda ke daerah Pendang, Kedah anda akan disajikan dengan pemandangan sawah padi yang luas terbentang. Jadi agak mengejutkan jugalah bagaimana kawasan yang damai sebegitu mampu membentuk pelakon terkenal Janna Nick, yang cukup sinonim dengan imej lincahnya.

Kami tidak tahu apa sebabnya beliau sering berpindah randah sekolah sejak kecil lagi, memulakan pendidikan di SK Marian Convent di Ipoh, Perak, sebelum ke SK Sentul. Dia berpindah ke negeri kelahirannya Kedah Darul Aman memasuki SK Darul Aman sebelum mula bersekolah menengah di SMK Sungai Pasir, Sungai Petani.

Keputusan baik dalam peperiksaan membolehkan dia layak diterima masuk ke MRSM Pendang, tetapi Janna tidak menamatkan persekolahan di situ berpindah ke Sekolah Convent Bukit Nanas, seterusnya ke SMK Danau Kota di mana dia mendapat keputusan cemerlang dalam peperiksaan SPM.

Era kegemilangan kumpulan nasyid mungkin sudah tidak sehebat dahulu, namun nama-nama mereka yang terlibat mempopularkan lagu-lagu berunsur dakwah dan ketuhanan terus mekar di hati rakyat Malaysia.

Salah satu kumpulan yang dahulunya meniti di bibir remaja belasan tahun pada dekad penghujung 1990-an adalah kumpulan Saujana, yang cukup popular dengan lagu mereka. Kesemua anggota asal kumpulan ini adalah pelajar dari Sekolah Menengah Agama Persekutuan Kajang atau SMAPK.

Ditubuhkan hasil inisiatif beberapa orang tenaga pengajar yang mahu melahirkan generasi kumpulan nasyid pelapisa bagi setiap tahun kumpulan pelajar di SMAPK di bawah label 'All For Ummah', kelima-lima anggota Saujana yang dibentuk daripada projek tersebut menjadi kumpulan paling berjaya.

Saujana berjaya merakamkan album pertama mereka semasa masih di bangku sekolah, menerbitkan lagu klasik 'Keluarga Bahagia' dan 'Sepohon Kayu' yang terus klasik sehingga kini walaupun sudah lebih 23 tahun diterbitkan.

Hobi untuk bermain muzik merupakan satu minat yang biasanya kurang digemari generasi lebih tua, khasnya ibu bapa dan guru. Tetapi kumpulan legenda Butterfingers memecah stigma ini dengan membuktikan pelajar sekolah asrama penuh pun boleh main lagu rock.

Tiga orang anggota asal iaitu Loque, Kadak dan Kalai merupakan teman persekolahan di Kolej cMelayu Kuala Kangsar yang seringkali melampiaskan nafsu muzik mereka bersama-sama. Di bawah label kugiran Loque's Tail, ketiga-tiga mereka cuba untuk menghasilkan karya sendiri sambil berlatih muzik setiap kali dibenarkan keluar asrama.

Mereka mula aktif sejak tingkatan 2, memberanikan diri menjemput rakan-rakan untuk penonton hadir ke studio di Kuala Kangsar bagi memeriahkan suasana. Bermula daripada hobi, pengaruh Butterfingers akhirnya mengubah industri muzik negara dan impak yang mereka bawa, masih terasa.

Malique merupakan antara nama dalam industri hiburan kita yang cukup misteri. Dia merasai kemuncak kerjaya bersama Joe Flizzow dalam kumpulan Too Phat, yang dikatakan bertanggungjawab mempopularkan irama hip hop anak tempatan kepada pasaran kita.

Waktu formatif Malique bermula dengan pencapaian baik dalam peperiksaan UPSR pada tahun 1989, yang melayakkan dirinya masuk ke Sekolah Alam Shah di Cheras, Kuala Lumpur. Bagaimanapun, Malique hanya menamatkan dua tahun di situ sebelum menyambung pendidikan di MRSM Taiping pada tahun 1993.

Sejak kecil, Malique sudah mula mengasah bakat dalam bidang penceritaan, bijak memainkan seni kata dalam tulisan serta gemar menyampaikan mesej tersirat dalam kisah yang digarapnya.

Apa yang unik, Malique menjadi antara kumpulan karyawan kecil yang keras menggunakan bahasa baku dalam seninya. Kini dia lebih selesa berada di belakang tabir, terus menghasilkan banyak lagu popular yang dinyanyikan artis-artis lain.


Sejarah "Royal Johor Military Force", Unit Ketenteraan Tertua di Malaysia Yang Masih Aktif

Johor dianggap negeri yang unik kerana mempunyai unit ketenteraannya yang tersendiri dikenali sebagai Askar Timbalan Setia Negeri atau Johor Military Force (JMF). Menariknya, JMF adalah satu-satunya unit ketenteraan milik sebuah negeri malah merupakan unit ketenteraan tertua di Malaysia yang masih beroperasi.

Pada saat ini, JMF masih beroperasi dan menumpahkan taat setia tidak berbelah bahagi kepada Sultan Johor. Kesetiaan ini sesuai dengan motto JMF iaitu "Taat dengan setia". JMF mempunyai ibu pejabat pentadbiran yang terletak di Kem Sultan Ibrahim, Johor Bahru.

Terdapat 2 peranan utama JMF. Pertama, JMF berperanan untuk melindungi Sultan Johor, ahli kerabat dan segala aset penting kerajaan Johor. Kedua, JMF juga terlibat membantu Angkatan Tentera Malaysia (ATM) semasa darurat dan konflik bersenjata.

Sejarah penubuhan JMF bermula apabila Sultan Johor satu ketika dahulu, Sultan Abu Bakar Daeng Ibrahim menubuhkan JMF pada tahun 1886. Peranan JMF ketika itu adalah menjaga keselamatan Johor, pemerintah dan ahli kerabat Sultan Johor.

Johor adalah negeri Melayu pertama dan satu-satunya (Negeri-negeri Melayu Bersekutu dan Negeri-negeri Melayu Tidak Bersekutu) yang mempunyai kekuatan ketenteraan modennya tersendiri. Pada masa itu, tidak ada negeri Melayu lain yang mempunyai pasukan tenteranya sendiri.

Penubuhannya berdasarkan Perjanjian Anglo-Johor tahun 1885 yang ditandatangani oleh Sultan Abu Bakar dan Ratu Victoria di London, United Kingdom untuk menegakkan keamanan dan melindungi Johor termasuk Singapura dari ancaman luar ketika itu.

Daripada perjanjian itu, Sultan Abu Bakar telah mencadangkan kepada pihak Britishuntuk menubuhkan pasukan polis yang dikuasai oleh British dikenali sebagai Pasukan Setia Negeri (Loyal State Force) di Johor. Bertitik tolak daripada cadangan ini, unit Johore Constabulary Forces ditubuhkan oleh baginda untuk bertindak sebagai pasukan bantuan bagi polis Britain dan juga untuk mengimbangi kuasa yang diberikan kepada mereka.

Sesuai dengan namanya dan peranannya, keanggotaan JMF hanya terbuka kepada nak jati Johor sahaja. Calon yang menghadiri temuduga dikehendaki mellepasi beberapa ujian fizikal dan kecergasan yang ketat. Uniknya, calon yang hadir juga perlu tahu menulis membaca tulisan jawi.

Sewaktu di awal penubuhannya, JMF (ketika itu masih Timbalan Setia Negeri) dianggotai oleh 60 orang Melayu dari Johor yang dipimpin oleh Syed Mohammed Nong Yahya yang sebelum itu merupakan pegawai polis dalam Pasukan Polis Britain.

Mereka ditugaskan untuk melindungi Sultan sebagai pengawal, dan juga bekerjasama dengan Pasukan Polis Inggeris untuk menegakkan undang-undang. Pada masa yang sama, Sultan Johor juga telah merekrut 20 orang tentera Sikh yang diketuai oleh Mejar Daud Sulaiman sebagai Pengawal Istana yang bertugas melindungi kawasan istana kerajaan.

Setahun setelah penubuhannya, Sultan Johor meningkatkan kekuatan Timbalan Setia Negeri menjadi tentera dan menukar namanya menjadi Angkatan Timbalan Setia Negeri.

Pada awal tahun 1900-an, nama TSN sekali lagi bertukar menjadi namanya sekarang - Askar Timbalan Setia Negeri (ATSN). Nama Inggerisnya, Johor Military Force (JMF) diperkenalkan pada tahun 1905 setelah tiga unit utamanya (Infantri, Artileri dan Pengawal Istana) digabungkan menjadi satu.

Pangkat Jeneral JMF pada masa ini adalah pangkat kehormat yang diperuntukkan hanya untuk Sultan dari 1947 hingga 2017, sementara pangkat Brigadier Jeneral hanya diperuntukkan untuk Putera Mahkota. Pada bulan Mac 2017, Tunku Mahkota Johor, Tunku Ismail dinaikkan pangkat menjadi Mejar Jeneral kerana pencapaiannya dalam memodenkan JMF.

Ramai sebenarnya terkeliru antara peranan JMF dan ATM. Terdapat segelintir daripada kita mungkin beranggapan bahawa kewujudan JMF di Johor bermakna penglibatan Angkatan Tentera Malaysia tidak lagi diperlukan di Johor. Pernyataan ini sebenarnya kurang tepat.

Pengekalan unit tentera adalah salah satu syarat pada tahun 1946 yang dibuat oleh Johor semasa menyertai Persekutuan Tanah Melayu. Jadual Kesembilan Perlembagaan Malaysia menyatakan bahawa kerajaan persekutuan Malaysia bertanggungjawab sepenuhnya terhadap dasar luar dan kekuatan ketenteraan di negara ini, termasuklah di Johor.

Dalam satu ucapan yang diberikan oleh Sultan Ibrahim di Dataran Istana Besar pada tahu 2016, baginda menyatakan bahawa JMF sama sekali tidak bercita-cita mahu menjadi barisan pertama dalam mempertahankan kedaulatan negara.

Malah, perkataan "Timbalan" pada Askar Timbalan Setia Negeri sebenarnya cukup menjelaskan peranannya sebagai barisan kedua di belakang ATM. JMF akan terlibat di bawah Angkatan Tentera Malaysia (ATM) semasa sebarang konflik darurat dan bersenjata sebagai unit infanteri.


Sejarah Penggunaan Cincin Dalam Perkahwinan

Seperti diketahui umum, cincin merupakan barang hiasan yang sering digunakan masyarakat dunia sebagai tanda ikatan sesuatu hubungan. Sama seperti di Malaysia, cincin menjadi simbol penting dalam acara merisik, pertunangan dan perkahwinan.

Maka, tidak hairanlah mengapa begitu banyak rekaan cincin yang terdapat di pasaran pada hari ini. Cincin perkahwinan biasanya diperbuat daripada emas, permata, platinum, perak dan pelbagai bahan lain lagi.

Harganya juga boleh dikatakan agak mahal sehingga ada yang mencecah puluhan ribu ringgit. Bagaimana hiasan ini boleh menjadi begitu popular sebagai simbol cinta di seluruh dunia?

Sebenarnya, cincin telah digunakan berabad-abad lamanya sebagai barang hiasan. Kira-kira 5000 tahun yang lalu, masyarakat tamadun Mesir Kuno sudahpun menggunakan cincin sebagai lambang kekayaan, cinta dan penghormatan kepada tuhan mereka.

Antara rekaan cincin pada waktu itu adalah berbentuk kumbang yang membawa maksud kelahiran semula dan kesuburan. Mereka tidak menggunakan cincin sebagai lambang perkahwinan dan hanya gologan kaya sahaja yang mampu memilikinya.

Sejarah penggunaan cincin sebagai lambang perkahwinan sebenarnya telah dikesan bermula sejak dari zaman Rom Purba lagi. Institut Gemologi Amerika mempunyai bukti bahawa wanita pada zaman Rom Purba telah memakai cincin yang diperbuat daripada besi, tembaga, gading dan batu.

Cincin perkahwinan tertua berjaya ditemui ahli arkeologi di bandar Pompeii, Itali, yang musnah akibat letusan gunung berapi pada tahun 79 Masihi. Cincin perkahwinan itu diperbuat daripada emas.

Pada mulanya, mereka menggunakan cincin sebagai tanda sesuatu perniagaan, perjanjian atau pemilikan. Memandangkan perkahwinan merupakan suatu perjanjian antara dua pihak, secara tidak langsung cincin menjadi bukti kesetiaan dan cinta kepada pasangan hidup mereka.

Cincin perkahwinan menjadi begitu popular sebagai barang kemas sehingga para wanita pada waktu itu memakai cincin perkahwinan besi ketika berada di rumah dan memakai cincin perkahwinan emas apabila keluar di khalayak ramai.

Cincin kemudiannya mula digunakan sebagai tanda pertunangan sekitar tahun 850 Masihi. Pada waktu itu, Pope Nicholas I secara rasminya menyatakan bahawa cincin pertunangan diberikan dengan maksud menyatakan hasrat untuk berkahwin.

Mereka tidak lagi menggunakan cincin sebagai tanda perniagaan atau perjanjian tetapi menjadi simbol cinta dan komitmen. Emas masih merupakan bahan paling popular digunakan untuk menghasilkan jenis cincin pertunangan ketika itu.

Berlian pula pertama kalinya digunakan pada cincin pertunangan atau perkahwinan adalah sekitar tahun 1477. Ketika itu, Archduke Maximilian of Austria (1459–1519) telah memutuskan untuk melamar Mary of Burgundy (1457–1482).

Maximilian yang bakal dilantik menjadi Maharaja Rom Suci mahukan cincin yang berbeza berbanding orang lain. Maximilian mengarahkan agar cincin berliannya dihasilkan dari permata panjang menjadi bentuk "M".

Sebenarnya, cincin berlian tidak banyak dihasilkan selepas pertama kali ia digunakan Archduke Maximilian of Austria sehinggalah ia menjadi popular semula beratus-ratus tahun kemudian pada sekitar tahun 1940-an.

Ia bermula pada tahun 1947, apabila sebuah syarikat Britain yang khusus dalam perlombongan berlian iaitu De Beers melancarkan kempen mempromosikan berlian. Dalam iklan tersebut, tertulis satu slogan yang menjadi popular sehingga hari ini iaitu "Diamond is forever".

Malah, cincin berlian yang baru diperkenalkan itu lebih mahal berbanding cincin emas yang digunakan sejak beribu-ribu tahun dahulu.

Apa yang lebih mengejutkan, De Beers berjaya mempromosikan berlian ketika dunia di ambang Perang Dunia Kedua dan kemelesetan ekonomi yang hebat. Sebelum WWII, hanya 10% sahaja cincin perkahwinan mengandungi berlian.

Jadi, bagaimana De Beers mengubah cincin berlian yang nilainya lebih rendah berbanding emas dan perak menjadi sesuatu yang mahal?

De Beers telah mengupah sebuah syarikat pengiklanan Amerika, N.W. Ayer, untuk mempromosikan berlian. Syarikat pengiklanan itu cuba mengubah persepsi dunia mengenai berlian dengan pelbagai propaganda sehingga menjadikan berlian itu sebagai sesuatu yang wajib dalam perkahwinan.

Mereka membuat iklan berlian menggunakan pelakon-pelakon ternama Hollywood, menulis pelbagai artikel, strategi pemasaran dan banyak lagi. Sejak kempen De Beers berjaya membuatkan berlian menjadi kegilaan ramai, tradisi cincin pertunangan dan perkahwinan juga semakin berkembang.

Pengantin sekarang masih lagi meminati berlian tetapi telah memperluaskan pilihan mereka dengan pelbagai tambahan yang lebih mewah dan eksotik. Cincin berlian pada hari ini ditambah dengan pelbagai batu permata berwarna dan logam yang unik.

Malah, pengantin lelaki pada hari ini juga memilih untuk memakai cincin bersama-sama pasangan mereka. Walaupun menyarung cincin pada jari pengantin merupakan amalan popular, tahukah anda bahawa ia bukanlah berasal dari ajaran Islam? Wallahu a'lam.


5 Mitos Klasik Tentang Kesihatan Yang Masih Ramai Orang Percaya

Dalam zaman maklumat, perkongsian maklumat berlaku dengan begitu mudah sehinggakan semakin sukar untuk kita mengenalpasti yang mana benar dan yang mana palsu.

Tetapi bagi mereka yang rajin memeriksa, agak senang untuk kita menyemak sendiri kebenaran berkenaan dakwaan-dakwaan yang dibuat disebabkan oleh kemudahan teknologi sendiri.

Namun demikian, sehingga kini masih wujud beberapa mitos berkait dengan kesihatan yang dipercayai orang ramai secara berleluasa walaupun banyak pihak cuba menjelaskannya.

Mitos ini dimulakan sekitar tahun 1945, apabila satu penerbitan menyatakan cadangan kepada orang ramai untuk minum 2.5 liter air sehari. Jika tidak berkemampuan, minumlah 8 gelas air.

Pendapat itu dmulakan kekeliruan saranan Food and Nutrition Board of the National Research Council Amerika Syarikat, yang mengesyorkan orang ramai minum 1 mililiter air untuk setiap 1 kalori makanan.

Pandangan itu dipopularkan lagi oleh seorang pakar pemakanan terkenal Amerika Syarikat bernama Fredrick J. Stare, yang menasihatkan orang ramai untuk minum apa saja jenis minuman tak kiralah kopi, teh atau air berkarbonat sekalipun - asalkan cukup 6 ke 8 gelas dalam tempoh 24 jam.

Pendapat yang diutarakan Stare itu bagaimanapun tiada asasnya, kerana dia hanya menyatakan pandangan peribadi. Kajian telah menunjukkan tidak ada angka tepat untuk anda perlu minum. Semuanya bergantung kepada tubuh anda. Bila anda rasa dahaga, minum lah air.

Semasa muda, penulis dan kawan-kawan penulis ramai yang mengidamkan nak janggut lebat dan tebal. Jadi di antara kami, ramailah yang hari-hari bercukur kerana kami percaya perbuatan itu akan mempercepatkan pertumbuhannya.

Realitinya, kajian yang telah dijalankan sejak tahun 1928 lagi telah membuktikan tidak ada hubungan di antara kekerapan mencukur dengan kadar pertumbuhannya.

Setiap kali kita mencukur, apa yang kita buat adalah kita memotong bahagian bulu yang telah pun mati sementara bahagian folikel kulit yang menghasilkan bulu tersebut tidak terkesan dengannya.

Peranti elektronik seperti telefon seringkali dipersalahkan sebagai punca boleh berlakunya kejadian-kejadian tak diingini, apabila telefon tersebut berada berdekatan alat elektronik lain khasnya di hospital.

Terdapat beberapa laporan kes menyebut bahawa telefon mampu mengakibatkan perubahan kepada bacaan peralatan perubatan yang digunakan. Selain itu satu laporan menyebut tentang peralatan perubatan yang bertindak sendiri, tanpa campur tangan manusia.

Hakikatnya memang ada kejadian sebegitu benar-benar berlaku tetapi berdasarkan kajian yang telah dijalankan, peluang untuk perkara sebegitu berlaku adalah sangat tipis.

Pemahaman kita berkenaan tahap keselamatan gelombang telefon serta kemajuan teknologi gelombang telahpun meyakinkan banyak hospital untuk melonggarkan syarat penggunaan mereka. Hanya beberapa lokasi seperti unit rawatan rapi masih kekal dengan syarat serupa.

Sekiranya tatacara penggunaan telefon biasa diamalkan, sepatutnya tidak menimbulkan masalah kepada mesin perubatan yang ada. Bagaimanapun seandainya larangan dibuat agar tidak ada rakaman-rakaman video atau gambar tak senonoh berlaku di hospital, penulis bersetuju 100%.

Salah satu penjelasan yang seringkali disebut ibu bapa berkaitan perangai anak mereka yang terlompat-lompat ke sana ke mari, adalah disebabkan pemakanan gula yang berlebihan.

Kajian yang dijalankan pada tahun 1995 oleh sekumpulan penyelidik menyimpulkan bahawa gula sebenarnya tidak memberikan kesan kepada keupayaan kognitif seorang kanak-kanak, sebaliknya menyifatkan kaitan gula dan tingkah laku kanak-kanak berpunca daripada persepsi ibu bapa sendiri yang meyakininya.

Dalam kajian lebih baru di Australia pada tahun 2017, didapati majoriti kanak-kanak di negara itu memang mengalami masalah pengambilan gula berlebihan melebihi tahap yang disyorkan namun gula didapati tidak memberi kesan kepada perangai mereka.

Mesti ramai yang percaya dengan mitos ini kan? Mitos ini sangat popular kerana kita semua nampak logiknya, apatah lagi apabila membaca dalam gelap - mata kita akan mudah rasa sakit.

Memang benar membaca dalam suasana tidak cukup cahaya akan menyebabkan fenomena ketidak selesaan pada mata. Kita juga akan lebih kerap mengelipkan mata yang jadi lebih mudah kering, disebabkan oleh kesukaran mata untuk fokus.

Semua itu memang akan berlaku - tetapi hanya untuk sementara, tidak bersifat kekal.

Rasa sakit yang dialami mata akibat daripada usaha untuk membaca dalam gelap, akan hilang selepas kita merehatkan mata tanpa memberikan sebarang kesan jangka masa panjang kepada kita.

Walaupun ada pendapat pakar perubatan menyokong teori kerosakan mata disebabkan oleh pembacaan dalam gelap, pendapat tersebut tergolong dalam kumpulan minoriti. Majoriti pakar mata menyifatkan individu yang sering melakukan kerja-kerja yang memerlukan fokus mata dalam jarak dekat jauh lebih berisiko untuk menghidap rabun dekat.

Pencahayaan penting bagi memudahkan kita membaca kerana mengurangkan keperluan mata untuk fokus, namun sekiranya perlu anda tidak perlu risau akibatnya.


7 Haiwan Dengan Jangka Hayat Paling Panjang

Secara puratanya, manusia hanya mampu hidup sekitar 60 - 70 tahun. Namun, jangka hayat ini mungkin lebih panjang bergantung pada beberapa perkara antaranya genetik, faktor geografi, pemakanan dan gaya hidup.

Sementara itu menurut Guinness World Records, manusia tertua yang pernah hidup ialah Jeanne Calment dari Perancis yang berumur 122 tahun dan 164 hari dan lelaki tertua yang pernah hidup adalah Jiroemon Kimura  dari Jepun  yang dilahirkan pada 19 April 1897 dan meninggal dunia pada usia 116 tahun dan 54 hari pada 12 Jun 2013.

Bagaimana pula dengan haiwan? Apakah haiwan yang mempunyai jangka hayat paling lama? Kali ini, Iluminasi ingin berkongsi 7 haiwan yang mempunyai jangka hayat paling lama di muka Bumi.

Juga dikenali sebagai ikan paus Artik, ikan Paus Bowhead adalah mamalia terpanjang di muka Bumi. Haiwan gergasi ini boleh ditemui di perairan sejuk di Atlantik utara dan Pasifik utara.

Walaupun spesis paus ini kurang popular berbanding puas lain, ia terkenal dengan dua perkara. Pertama, paus bowhead mempunyai mulut terbesar dari mana-mana haiwan. Kedua, paus bowhead boleh hidup hingga berusia lebih dari 200 tahun, menjadikannya mamalia laut dengan jangka hayat paling lama.

Dengan jangka hayat purata 177 tahun, kura-kura dianggap salah satu vertebrata yang paling lama hidup di Bumi. Salah satu kura-kura tertua adalah Harriet, seekor kura-kura Galápagos yang mati akibat kegagalan jantung pada tahun 2006 pada usia 175 tahun di sebuah zoo yang dimiliki oleh mendiang Steve Irwin.

Kini, kura-kura tertua dunia yang diiktiraf oleh Guinness Book of Records dipegang oleh seekor kura-kura Aldabra bernama Jonathan yang tiba di pulau St. Helena di Afrika Barat pada tahun 1882. Sekarang berusia 186 tahun, Jonathan telah kehilangan penglihatan dan deria baunya.

Spesis landak terbesar dari semua landak laut, landak laut merah pernah dianggap hanya hidup selama tujuh hingga sepuluh tahun. Namun, kajian terbaru mendapati haiwan ini mempunyai jangka hayat dari 100 hingga lebih dari 200 tahun, bergantung pada lokasinya.

Hanya terdapat di Lautan Pasifik terutama di sepanjang Pantai Barat Amerika Utara dan pantai utara Jepun, landak laut merah hidup di perairan cetek dan berbatu. Landak laut merah menghindari kawasan yang mempunyai ombak kuat.

Gambar di atas merupakan cacing tiub (tube worm) atau nama saintifiknya Lamellibrachia luymesi kerana bentuknya seperti tiub. Haiwan ini diketahui mempunyai jangka hayat yang panjang, antara 170 hingga 250 tahun.

Cacing ini tinggal di dasar lautan terutamanya di Teluk Mexio dan mendapatkan semua keperluan pemakanan mereka dari bakteria. Haiwan ini membesar sangat perlahan sepanjang hayatnya dan mampu mencapai kepanjangan sehingga 6 kaki.

Tuatara mungkin kecil dengan saiznya hanya dua setengah kaki, tetapi memiliki sejarah panjang. Binatang dengan bentuk seperti biawak ini dipercayai daripada keturunan dinosaur yang berkeliaran di Bumi lebih dari 200 juta tahun yang lalu. Tuatara juga antara vertebrata yang paling lama hidup di Bumi dengan secara purata mampu hidup lebih dari 100 tahun.

Tuatara kini dianggap haiwan terancam dan dipercayai yang masih hidup hanya terdapat di New Zealand, termasuk tuatara terkenal di Southland Museum, Henry, yang menjadi ayah buat pertama kalinya pada usia 110 tahun. Tuatara mencapai kematangan seksual selepas 10 hingga 20 tahun dan terus membesar sehingga berumur 35 hingga 40 tahun.

Spesis kerang air masin yang besar ini telah diketahui hidup lebih dari 165 tahun. Geoducks mengalami pertumbuhan pesat selama tahun-tahun pertama kehidupan mereka, membesar secara purata lebih dari 1 inci selama setahun dalam empat tahun pertama.

Dicirikan oleh "leher" atau sifon panjang mereka, badan Geoduck dapat membesar hingga lebih dari 3 kaki, sementara cengkerangnya biasanya tidak lebih dari 8 inci. Geoducks berasal dari Pasifik Barat Laut dari California ke Alaska.

Menurut kajian yang menggunakan pengujian radiokarbon lensa mata, jangka hayat minimum ikan jerung Greenland adalah 272 tahun, dengan usia maksimum dilaporkan 392 tahun. Penulis kajian menyimpulkan bahawa jerung Greenland adalah vertebra yang paling lama hidup yang diketahui oleh manusia.

Jerung Greenland dianggap "hampir terancam" kerana penurunan populasi. Jerung Greenland tinggal di perairan Kutub Utara dan Atlantik Utara pada kedalaman kira-kira dari 4000 hingga lebih dari 7000 kaki. Jerung ini membesar perlahan hingga mampu mencapai panjang 8 hingga 14 kaki pada masa matang. Makanan utamanya adalah pelbagai spesis ikan dan burung.


Ini Sebab Mengapa Tesco Malaysia Akan Bertukar Nama Kepada Lotuss Stores

Bagi kebanyakan daripada kita, Tesco adalah salah sebuah pasar raya yang menjadi pilihan untuk membeli-belah, dari barangan dapur sehinggalah ke barangan elektrik.

Cawangan pertama Tesco di Malaysia dibuka pada Mei 2002 iaitu di Puchong, Selangor dan bekerjasama dengan konglomerat tempatan Sime Darby Berhad, yang memegang 30% saham.

Ketika ini Tesco Malaysia mempunyai 60 buah Tesco dan Tesco Extra.

Namun, tidak lama lagi kita mungkin tidak akan menyebut nama pasar raya ini lagi, kerana Tesco Malaysia yang sebelum ini milik syarikat dari United Kingdom secara rasminya telah menukar namanya menjadi Lotus Stores (Malaysia) Sdn Bhd.

Menurut laman rasmi Facebook, syarikat itu akan melengkapkan proses penjenamaan semula menjelang akhir 2021.

Pada Mac 2020, Tesco telah bersetuju untuk menjual operasi Asia Tenggara syarikat itu kepada konglomerat Thailand iaitu Charoen Pokphand (CP Group) dengan harga $10.6 bilion (RM42.77) secara tunai, mengambil satu langkah besar lagi dari pengembangan antarabangsa dan memberikan pengembalian wang tunai yang banyak kepada pelabur.

CP Group memperoleh perniagaan Tesco Malaysia pada Disember 2020, selepas menewaskan hartawan bir, Charoen Sirivadhanabhakdi yang memiliki TCC Group Co dan Central Group milik keluarga Chirathivat, peruncit terbesar di Thailand dari segi modal pasaran.

Pengambilalihan ini adalah pemerolehan korporat terbesar di Asia sehingga ke hari ini dan yang terbesar dalam sejarah Thailand.

Dalam pernyataan pertukaran saham, Tesco mengatakan penjualan ini akan mengembalikan kira-kira £5 bilion (RM28 bilion) kepada pemegang saham melalui dividen khas, dan membayar £2.5 bilion (RM14 bilion) ke dalam skim pencen faedah untuk menghapuskan defisit mereka.

Bagi Tesco, penjualan hampir 2,000 pasar raya di Thailand dan 74 di Malaysia menandakan bahawa peruncit dari UK ini kini berada di fasa akhir untuk keluar dari pasaran Asia.

Pada tahun 2015, Tesco menjual perniagaan HomePlus mereka di Korea Selatan.

Syarikat ini mengekalkan operasi Eropah tengah dengan pasar raya di Hungary, Republik Czech, Slovakia dan Poland.

Ketua Pegawai Eksekutif Tesco iaitu Dave Lewis, berkata bahawa penjualan ini akan "meringkaskan Tesco Group" dan membolehkan mereka fokus kepada pasaran UK, Ireland dan Eropah tengah.

Bagi CP Group pula, kejayaan pemerolehan Tesco adalah kemenangan simbolik bagi ketua keluarga ini iaitu Dhanin Chearavanont, yang menjual kawalan kumpulan pasar raya Lotus kepada Tesco dengan harga $180 juta (RM726 juta) pada tahun 1998 semasa krisis kewangan Asia.

Dhanin Chearavanont berulang kali mengatakan bahawa dia ingin membelinya semula dan kini impiannya telah tercapai.

Charoen Pokphand Group adalah syarikat konglomerat Thailand yang berpusat di Bangkok. Syarikat yang dimiliki oleh keluarga Chearavanont ini diasaskan pada tahun 1921 dan kini mempunyai sekitar 360,000 kakitangan.

Ia merupakan syarikat swasta terbesar di Thailand dan salah satu konglomerat terbesar di dunia, dengan pendapatan sekitar RM254 juta pada tahun 2018.

CP Group mempunyai lapan jenis perniagaan yang merangkumi 13 kumpulan perniagaan dan pada tahun 2020, kumpulan ini mempunyai pelaburan di 21 negara.

Ia memiliki saham kawalan dalam Charoen Pokphand Foods (CPF), pengeluar makanan dan udang terbesar di dunia, serta berada dalam senarai top 3 pengeluar daging ayam dan khinzir di dunia.

CP Group juga memiliki perniagaan runcit terbesar dari segi pendapatan di Asia Tenggara, dengan mengendalikan lebih daripada 12,000 cawangan 7-Eleven, iaitu yang kedua terbesar di dunia di belakang Jepun dengan 20,000 cawangan.

Dalam sektor telekomunikasi, anak syarikat CP Group, True Group, adalah salah satu firma telekomunikasi terbesar di Asia Tenggara dengan lebih daripada 25 juta pelanggan.

Dengan kira-kira 200 anak syarikat perniagaan di China, CP Group dikenali di China sebagai "Zhèng Dà".

Ketika China membuka ekonominya pada tahun 1978, CP Group adalah pelabur asing pertama di negara itu dan menjadi syarikat asing pertama yang berdaftar di zon ekonomi khas Shenzhen, Guangdong.

Syarikat ini merupakan pelabur tunggal terbesar di Tanah Besar China hari ini yang menguasai lebih dari seperlima daripada keseluruhan pasar makanan China.

Nombor pendaftaran syarikat ini adalah "0001", iaitu yang terawal. Melalui pelaburannya yang meluas, CP Group telah diperakui berjaya mengubah tabiat pemakanan di negara ini dan memimpin revolusi hijau China.